Na Kalou e Lomani Ira na Tamata Savasava | Loloma ni Kalou\nWILIKA ENA VOSA Acholi Afrikaans Albanian Altai American Sign Language Amharic Arabic Argentinean Sign Language Armenian Armenian (West) Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cakchiquel (Central) Cambodian Catalan Cebuano Chavacano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Drehu Dutch Ecuadorian Sign Language Efik English Estonian Ewe Faroese Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Igbo Iloko Indonesian Italian Sign Language Japanese Japanese Sign Language Jula Kabiye Kachin Kamba Kannada Karen (S'gaw) Kazakh Kekchi Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Korean Sign Language Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Laotian Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mexican Sign Language Mixe (North Central) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Oromo Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese (Brazil) Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russian Russian Sign Language Rutoro Samoan Sango Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swati Swedish Tahitian Tajiki Tamil Tankarana Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu vakaViti\nNa Kalou e Lomani Ira na Tamata Savasava\n“Oni na vakaraitaka ni oni savasava vei koya e savasava.”—SAME 18:26.\n1-3. (a) Na cava ena qarauna kina e dua na tina me savasava na luvena? (b) Na cava e vinakata kina o Jiova mera savasava nona tamata, cava e uqeti keda meda savasava?\nE DAU qarauna o tina me sili o luvena, me rakorako qai savasava tale ga na nona isulu ni bera ni gole ina dua na vanua. E kila o tina ni savasava e bibi ena nona bulabula vakayago na gone, ena kilai tale ga kina se rau itubutubu vakacava.\n2 Na Tamada vakalomalagi o Jiova e vinakata tale ga meda savasava na nona tamata. E tukuni ena nona Vosa: “Oni na vakaraitaka ni oni savasava vei koya e savasava.” * (Same 18:26) E lomani keda o Jiova; e kila ni yaga vei keda na noda saga meda savasava tiko ga. Nida nona iVakadinadina, e namaka me vakalagilagi o koya ena nodra rai eso tale me baleti keda. Io, ena vakalagilagi o Jiova kei na yacana tabu ke da savasava qai vinaka na noda itovo.—Isikeli 36:22; wilika 1 Pita 2:12.\n3 Na noda kila ni Kalou e lomani ira na tamata savasava e uqeti keda meda savasava tiko ga. Nida lomani koya, eda vinakata me vakalagilagi ena noda ivakarau ni bula. Eda vinakata tale ga meda tiko ga ena nona loloma. Meda veivosakitaka mada na vuna e bibi kina meda savasava, na ka e vauca, kei na sala eda rawa ni savasava tiko ga kina. Nida veivosakitaka na tolu na tikina qori, eda na rawa ni kila na ka meda vakavinakataka.\nCAVA MEDA SAVASAVA TIKO GA KINA?\n4, 5. (a) Na cava na vuna bibi meda savasava kina? (b) E vakavotui vakacava na savasava i Jiova ena nona ibulibuli?\n4 O Jiova e vakavulici keda ena nona ivakaraitaki. E uqeti keda na nona Vosa meda “vakatotomuria na Kalou.” (Efeso 5:1) E tawavakamelei na nona savasava na Kalou eda qarava, qori na vuna bibi meda savasava tiko ga kina.—Wilika Vunau ni Soro 11:44, 45.\n5 Me vaka ga na nona itovo talei tale eso kei na nona ivalavala, na savasava i Jiova e vakavotui tale ga ena nona ibulibuli. (Roma 1:20) A bulia na vuravura savasava me noda itikotiko. A vakarautaka na ivakarau ni draki me vakasavasavataka na cagi kei na wai. Era tu tale ga na manumanu somidi eda sega ni raica rawa, era vakasavasavataka na benu e rawa ni vakaleqai keda. Kena ivakaraitaki, era vakayagataka na saenisi na manumanu somidi qo me vakasavasavataka na vanua e dau tasova kina na waiwai kei na so tale na duka e vu mai na tawaveinanumi kei na kocokoco ni tamata. E raica vakabibi na savasava o koya “e bulia na vuravura.” (Jeremaia 10:12) O keda tale ga meda raica vakabibi na savasava.\n6, 7. A vakabibitaki vakacava ena Lawa i Mosese na kena vinakati mera savasava o ira era qaravi Jiova?\n6 E bibi tale ga meda savasava ni vinakata noda iLiuliu Cecere meda savasava. Ena Lawa a solia o Jiova vei Isireli, erau lako vata na savasava kei na sokalou. A vakaroti ena Lawa me sili vakarua na bete levu ena Siga ni Veibuluti. (Vunau ni Soro 16:4, 23, 24) O ira na qarava na itavi vakabete mera savata na ligadra kei na yavadra ra qai vakacaboisoro vei Jiova. (Lako Yani 30:17-21; 2 Veigauna 4:6) A vakavotui tale ga ena Lawa e rauta ni 70 na ka e vakavuna na dukadukali vakayago kei na soqo era sega ni rawa ni lako kina na Isireli tawasavasava. Era na sega ni vakaitavi ena ka e vauca na sokalou, ena so na ituvaki era na vakamatei ke ra beca na Lawa. (Vunau ni Soro 15:31) O koya e sega ni via savasava, sega ni sili se savata nona isulu “me muduki laivi mai na ivavakoso.”—Tiko Voli Mai na Lekutu 19:17-20.\n7 Eda sa sega ni vauci ena Lawa i Mosese, ia eda kila rawa mai na Lawa ya na ivakarau ni rai i Jiova. A vakabibitaki kina ni dodonu mera savasava o ira na qaravi koya. E sega ni veisau o Jiova. (Malakai 3:6) Ena vakadonuya ga na noda sokalou ke “savasava qai sega ni dukadukali.” (Jemesa 1:27) E bibi gona meda kila na ka e vinakata o Jiova.\nKA E VAUCI ENA NODA SAVASAVA\n8. E vinakata o Jiova meda savasava ena sala cava soti?\n8 Ni cavuti ena iVolatabu na savasava, e sega ni vauci ga kina na savasava vakayago. E vinakata na Kalou meda savasava ena basoga ni noda bula kece. E va na sala meda savasava kina—vakayalo, vakayago, noda itovo, kei na noda vakasama. Meda dikeva yadua mada na sala qori kei na veika e vauca.\n9, 10. Na cava na ibalebale ni noda savasava vakayalo, cava mera cata na lotu vaKarisito dina?\n9 Savasava vakayalo. Na savasava vakayalo e kena ibalebale meda kua ni bosoka vata na sokalou dina kei na sokalou lasu. Nira biubiu mai Papiloni na Isireli mera lesu i Jerusalemi, a bibi mera muria na ivakasala: “Moni lako tani mai kea, ni kua ni tara na ka e sega ni savasava! . . . Moni savasava tiko ga.” (Aisea 52:11) Na inaki ni nodra lesu na Isireli mera tekivutaka tale na sokalou vei Jiova. E vinakati gona me savasava nodra sokalou—me kua ni vakadukadukalitaki ena ivakavuvuli se itovo vakavanua ni Papiloni e beci kina na Kalou.\n10 Meda qaqarauni tale ga na lotu vaKarisito dina nikua, me kua nida vakadukadukalitaki ena sokalou lasu. (Wilika 1 Korinica 10:21.) E bibi meda qaqarauni ni yavoliti keda tu na veivakacalai ni lotu lasu. Ena levu na vanua, eso na itovo kei na soqo vakavanua e veisemati kei na ivakavuvuli ni lotu lasu me vaka na kena bula tale tiko e dua na ka nida sa mate. (Dauvunau 9:5, 6, 10) O ira na lotu vaKarisito dina era cata na ivalavala vakavanua e veisemati kei na vakabauta ni lotu lasu. * Me kua ni vakayalolailaitaki keda na nodra saga eso meda beca na ivakatagedegede vakaivolatabu e vauca na sokalou savasava.—Cakacaka 5:29.\n11. Na cava e vauci ena savasava ni noda itovo, cava e bibi kina?\n11 iTovo savasava. Qo e vauci kina na noda cata na veimataqali veiyacovi tawadodonu. (Wilika Efeso 5:5.) E bibi me savasava tiko ga noda itovo. Meda tiko ga ena loloma ni Kalou, eda na veivosakitaka ena wase tarava ni dodonu meda “dro tani mai na veiyacovi tawadodonu.” Era na “sega ni rawata na Matanitu ni Kalou” o ira na dauveiyacovi tawadodonu era sega ni veivutuni. (1 Korinica 6:9, 10, 18) Ena rai ni Kalou, o ira qori era wili vei “ira na dukadukali kei ira na vakasisila.” Ke ra sega ni vakasavasavataka na nodra itovo, “ena nodra ivotavota . . . na ikarua ni mate.”—Vakatakila 21:8.\n12, 13. Erau veisemati vakacava na ka e vakasamataki kei na ka e caka, ena savasava tiko ga vakacava noda vakasama?\n12 Savasava noda vakasama. Na ka e vakasamataki e dau lai vakayacori sara. Ke da dau vakasamataka na ka ca da qai sega ni cavuraka laivi mai lomada, eda na cakava dina ga na ka dukadukali. (Maciu 5:28; 15:18-20) Ia na noda dau vakasamataka na ka savasava ena uqeti keda me savasava tiko ga noda ivalavala. (Wilika Filipai 4:8.) E rawa ni savasava tiko ga vakacava na noda vakasama? Dua, noda cata na ka ni veivakamarautaki e vakadukadukalitaka noda vakasama. * Kena ikuri, eda na vakasamataka ga na ka e savasava ke da vulica wasoma na Vosa ni Kalou.—Same 19:8, 9.\n13 Meda tiko ga ena loloma ni Kalou, e bibi meda savasava vakayalo, me savasava tale ga na noda itovo kei na noda vakasama. Ena veivosakitaki vinaka qori ena so tale na wase ni ivola qo. Meda dikeva sara mada na ikava ni sala—savasava vakayago.\nMEDA SAVASAVA TIKO GA VAKAYAGO\n14. Na cava e sega ni baleti keda ga kina na noda savasava vakayago?\n14 Na savasava vakayago e okati kina na savasava ni yagoda kei na noda itikotiko. Sega beka ni dodonu me dua tale e kauaitaka na noda savasava? Eda kila na dauveiqaravi i Jiova ni sega ni dina qori. Me vaka sa vakamacalataki oti, e raica vakabibi o Jiova noda savasava baleta ena yaga vei keda, eda na vakaraitaka tale ga kina nona savasava. Vakasamataka mada na ivakaraitaki ena itekitekivu ni iwase. Ke duka na irairai kei gone, erau na dusi na nona itubutubu. Eda sega gona ni vinakata me duka na keda irairai se ivakarau ni noda bula ni na vakarogorogocataki kina na Tamada vakalomalagi qai beci tale ga na itukutuku vinaka eda vunautaka. E kaya na Vosa ni Kalou: “Keitou sega sara ga ni via vakatarabetaki kemuni ena dua na ka, me kua ni beitaki kina na neitou cakacaka vakaitalatala, ia ena ka kece, keitou vakadinadinataka ni keitou italatala ni Kalou.” (2 Korinica 6:3, 4) E rawa gona vakacava meda savasava tiko ga vakayago?\n15, 16. Na cava e okati ena noda tiko bulabula, na isulu vakacava meda tokara?\n15 Noda tiko bulabula kei na savasava ni keda irairai. Dina ni duidui na noda itovo vakavanua kei na ivakatagedegede ni noda bula, e se rawa ga ni veirauti na sovu kei na wai meda sili wasoma kina kei ira na luveda meda savasava. Na noda tiko bulabula e okati kina noda savata na ligada ni bera ni vakarautaki se vakayagataki na kakana, nida lesu mai valelailai, ni vakasilimi oti e dua na gone se veisautaki nona pikini. Noda cakava qori ena taqomaki keda mai na mate eso, eda na bulabula tale ga. E taqomaki keda mai na manumanu lalai e vakadewa na mate qai sega ni veitauvi na coka. Me vaka ga e Isireli makawa, e dodonu me bulu na noda valelailai ke sega na valenivo sova wai.—Vakarua 23:12, 13.\n16 E bibi tale ga me sava wasoma na noda isulu me rawa ni savasava qai rakorako tu ga. Sega ni tukuni me volia na lotu vaKarisito na isulu isaulevu se isulu vovou e dau taka mai, e dodonu ga me savasava qai rakorako. (Wilika 1 Timoci 2:9, 10.) Na vanua cava ga eda tiko kina, eda vinakata me “vakacaucautaki . . . na ivakavuvuli ni noda iVakabula, na Kalou” ena savasava ni keda irairai.—Taito 2:10.\n17. Na cava me savasava qai maqosa kina noda vale kei na lomanibai?\n17 Na noda vale kei na noda lomanibai. Ke sega mada ga ni totoka sara na noda vale, e dodonu ga me savasava, maqosa, qai vakatau ena ka eda rawata. Na motoka eda vakayagataka ena soqoni kei na cakacaka vakaitalatala e dodonu me savasava e loma vaka kina na dagona. Meda nanuma tiko ni savasava ni noda itikotiko kei na noda lomanibai e tukuni koya na Kalou eda qarava. Eda dau vakavulici ira na lewenivanua ni o Jiova na Kalou savasava ena “vakawabokotaki ira . . . na vakarusai vuravura tiko,” sa voleka tale ga ni vakayagataka nona Matanitu me vukica na vuravura qo me parataisi. (Vakatakila 11:18; Luke 23:43) Sega ni vakabekataki nida vinakata me vakaraitaki ena ituvaki ni noda vale kei na veika eda taukena nida sa vakamatauni keda tiko ena itovo savasava e vakadonui ena vuravura vou.\nE vauci ena savasava vakayago na savasava ni yagoda kei na noda itikotiko\n18. Eda na doka vakacava noda Vale ni Soqoni?\n18 Na noda vanua ni sokalou. Nida lomani Jiova ena uqeti keda meda doka na noda Vale ni Soqoni, na vanua e vakayacori kina na sokalou dina ena noda yasayasa. Eda vinakata mera taleitaka na vanua ni noda sokalou o ira na wekada era gole mai ina soqoni. E vinakati gona me samaki qai vakavinakataki wasoma, me rawa ni totoka tu ga. Eda vakaraitaka nida doka na Vale ni Soqoni ena noda cakava na ka eda rawata me savasava tiko ga kina. E itavi dokai na noda bole meda veivuke ena samaki kei na ‘vakavinakataki’ ni noda vanua ni sokalou. (2 Veigauna 34:10) E okati tale ga kina noda soqoni ena Vale ni Soqoni Lelevu se vanua cava tale e caka kina na soqo ni tikina se soqo tale eso.\nCATA NA ITOVO KEI NA IVALAVALA DUKADUKALI\n19. Na cava meda cata ke da via savasava tiko ga vakayago? E yaga vakacava ena tikina qo na ivakavuvuli vakaivolatabu?\n19 Meda savasava tiko ga vakayago, e vinakati meda cata na itovo kei na ivalavala e veivakadukadukalitaki me vaka na vakatavako, vakayagataki vakasivia ni yaqona ni valagi se yaqona ni viti, kei na vakayagataki ni wainimategaga e sega ni vakadonui vakavuniwai. E sega ni vakamacalataka vakamatailalai na iVolatabu na itovo kei na ivalavala dukadukali e takalevu tu nikua, e kotora ga na kena ivakavuvuli meda kila kina na rai i Jiova me baleta na ka dukadukali. Nida sa kila na rai i Jiova, ena uqeti keda noda lomani koya meda muria na ivakarau ni bula e vakadonuya. Meda veivosakitaka mada e lima na ivakavuvuli vakaivolatabu.\n20, 21. Na itovo vakacava e vinakata o Jiova meda cata, na cava e bibi kina meda talairawarawa vua?\n20 “Kemuni na wekaqu lomani, ena vuku ni vosa ni yalayala qo, meda vakasavasavataki keda mai na dukadukali kece vakayago kei na dukadukali vakayalo, da qai cakava tiko ga qori ena noda rerevaka na Kalou.” (2 Korinica 7:1) E vinakata o Jiova meda cata na ivalavala e vakadukadukalitaka na yagoda, vakaleqa na lomada kei na noda ivakarau ni rai. Meda cata gona na itovo e veivakabobulataki qai vakaleqa na yagoda kei na noda vakasama.\n21 Na iVolatabu e vakaraitaka na vuna e bibi kina “meda vakasavasavataki keda mai na dukadukali kece.” E tukuna na 2 Korinica 7:1 ena ikarua ni cegu: “Ena vuku ni vosa ni yalayala qo.” Na vosa ni yalayala cava? Me vaka e vakamacalataki ena veitikina e liu, e yalataka o Jiova: “Au na qai ciqomi kemuni. Au na qai tamamuni.” (2 Korinica 6:17, 18) Vakasamataka mada: E yalataka o Jiova me taqomaki iko, me lomani iko me vaka ga e dua na tama e lomani luvena tagane se luvena yalewa. Ia ena cakava ga qori o Jiova ke o cata na dukadukali “vakayago kei na dukadukali vakayalo.” E ka vakalialia dina ke vakaleqa nomu veiwekani talei kei Jiova nomu cakava na itovo kei na ivalavala vakasisila!\n22-25. Na ivakavuvuli vakaivolatabu cava ena uqeti keda meda cata na itovo kei na ivalavala dukadukali?\n22 “Mo lomani Jiova na nomu Kalou ena lomamu taucoko, ena nomu vinaka taucoko, kei na nomu vakasama taucoko.” (Maciu 22:37) A tukuna o Jisu ni ivunau levu duadua qori. (Maciu 22:38) E veiganiti ga meda vakaraitaka vei Jiova na loloma va ya. Me rawa nida lomani koya ena lomada taucoko, noda bula taucoko kei na noda vakasama taucoko, meda cata na ivalavala ena tinia dole na noda bula qai vakabuawataka noda vakasama soli vakalou.\n23 “E solia vei keda kece [ o Jiova] na bula, na icegu, kei na ka kece ga.” (Cakacaka 17:24, 25) Na bula e isolisoli talei ni Kalou. Nida lomani koya, eda na doka na isolisoli qori. Eda na cata gona na itovo kei na ivalavala ena vakaleqai keda vakayago, nida kila ni beci kina na isolisoli talei ni bula.—Same 36:9.\n24 “Mo lomana na kainomu me vaka nomu lomani iko.” (Maciu 22:39) Na itovo kei na ivalavala dukadukali e sega ni vakaleqai koya ga e cakava, e vakaleqai ira tale ga na so. Kena ivakaraitaki, e rawa ni vakaleqai koya e sega ni dau vakatavako nona ceguva wasoma na kubou ni tavako. Na nona vakaleqai ira na so e dua, e vakaraitaka ni beca na ivakaro ni Kalou meda veilomani. Ke tukuna mada ga ni lomana na Kalou, na nona ivalavala ena vakalasui koya.—1 Joni 4:20, 21.\n25 “Tukuna tiko ga vei ira mera dau vakamalumalumu, mera talairawarawa ina matanitu kei ira na veiliutaki.” (Taito 3:1) Ena levu na vanua, e beci na lawa ke vakayagataki eso na wainimategaga. Eda na qarauna gona na lotu vaKarisito dina meda kua ni vakayagataka na wainimategaga e vakatabui vakalawa.—Roma 13:1.\n26. (a) Na cava meda cakava meda tiko ga kina ena loloma ni Kalou? (b) Na cava e ivakarau ni bula vinaka duadua kina noda savasava tiko ga vua na Kalou?\n26 Meda tiko ga ena loloma ni Kalou, e bibi meda savasava tiko ga ena noda bula kece. E ka ni sasaga toka meda biuta vakadua na itovo kei na ivalavala dukadukali, ia sega ni kena ibalebale ni sa na sega sara ga ni rawa. * Na noda savasava tiko ga e ivakarau ni bula vinaka duadua, ni dau veivakavulici ga o Jiova ena veika e yaga vei keda. (Wilika Aisea 48:17.) Koya e bibi sara, e vakamarautaki keda noda kila nida sa vakatotomuri Jiova ena noda savasava tiko ga da qai tiko ga ena nona loloma.\n^ para. 2 Na vosa e vakadewataki taumada me “savasava” e vakaibalebaletaka ena so na gauna na savasava vakayago, ia levu na gauna e dusia na savasava ni noda ivalavala kei na noda sokalou.\n^ para. 10 Raica na Wase 13 ni ivola qo, e vakamacalataki kina na soqo kei na ivalavala vakavanua mera cata na lotu vaKarisito dina.\n^ para. 12 E veivosakitaki ena Wase 6 ni ivola qo na digitaki ni ka ni veivakamarautaki e kilikili.\n^ para. 26 Raica na kato “ Au Dau Saga Meu Cakava na Ka Dodonu?” kei na “ E Rawarawa Vua na Kalou na Ka Kece.” e toka e cake.\nAU DAU SAGA MEU CAKAVA NA KA DODONU?\niVakavuvuli: “Au vakamalumalumutaka na yagoqu, au qai vakabobulataka, baleta meu kua ni vunau tiko vei ira na so au qai sega tale ni vakadonui.”—1 Korinica 9:27.\nNi se qai tekivu malele ga na lomaqu ina ivalavala dukadukali, au dau kerea beka na yalo tabu meu vorata kina na gagadre ca qori?—Maciu 6:13.\nNa noqu ilala, iyaloyalo au sarava kei na ivakatagi au rogoca, ena yaga se vakadredretaka noqu sasaga meu cata na veika ca?—1 Pita 4:3, 4.\nNa cava e sega kina ni iubi ni caka ca na veika vinaka eda cakava?—Maciu 23:25-28.\nMe vakataki Jisu, na cava meu bolea kina na veivakacacani ena noqu cakava na loma i Jiova?—1 Pita 2:21; 4:1.\nAu na vakamacalataka vakacava vua e dua na vuna au sega ni vakatavako kina?—Roma 12:1, 2.\nKeu rawai tale ena noqu malumalumu e liu, kena ibalebale beka ya ni sa na maumau wale na noqu sasaga?—Roma 7:21-25.\n“Niu yabaki 15,” a kaya o Alena, * “Au vakatavako e veisiga, au gunu vata kei ira noqu ilala ena muanimacawa. Au bobula ina wainimate gaga (cocaine) dina ga niu itubutubu le dua, e tolu na luvequ. E levu na ka torosobu au cakava ena noqu bula qai levu na leqa au sotava kina. Ia au veisau rawa ga niu vulica na iVolatabu qai vukei au kina o Jiova, au galala tale ga mai na veika au bobula tu kina. E ka ni sasaga dina meu biuta vakadua na wainimate gaga. Ke sega na veivuke i Jiova, au sega ni vakabauta ni na veisau noqu ivakarau ni bula. Au rawa ga ni tukuna ni dina na vosa i Jisu: ‘E rawarawa vua na Kalou na ka kece.’”—Maciu 19:26.\n^ para. 67 Sa veisau na yaca.\nMe Savasava na iTovo—Ni Savasava na Kalou\nNa valeniyadra kei na matamata ni valenisoro e raivotutaka o Isikeli e vakaibalebale vakalevu vei keda me tekivu mai na 1914.\niMeli iMeli Na Kalou e Lomani Ira na Tamata Savasava


1 Ka sa yaco ni sa kune loloma ko Emuloni mai vua na nodra tui na Leimanaiti; o koya sa vakadonuya kina na tui me lesi ko koya kei ira na nona itokani me ra ivakavuvuli vei ira na nona tamata, io, vei ira talega era tiko ena vanua ko Semiloni, kei na vanua ko Sailomi kei na vanua ko Emuloni.\n2 Ni ra sa taukena tu na vanua kece oqori ko ira na Leimanaiti; o koya sa lesia kina na tui me ra lewa na veivanua oqori, na nodra tui na Leimanaiti.\n3 Ia oqo a yacana na nodra tui na Leimanaiti ko Leimani, ka vakayacani vei tamana; a sa kacivi kina me ko Leimani na tui. A sa tui vei ira e vuqa sara na tamata.\n4 Ka sa lesi ira kina na itokani i Emuloni me ra ivakavuvuli ena vanua kece era sa taukena tu na nona tamata; a sa tekivu me vakavulici kina na vosa vaka-Nifai vei ira kece na Leimanaiti.\n5 Ia era sa tamata dauveilomani vakaira; ia era sega ni kila na Kalou; era sega talega ni bau vakavulica vei ira e dua na ka me baleta na Turaga na nodra Kalou ko ira na itokani i Emuloni, se na lawa i Mosese; era sega talega ni vakavulica vei ira na vosa i Apinatai;\n6 Ia era sa vakavulici ira ga me ra vola na kedra itukutuku ka veivolavolai vakaira.\n7 Ia sa yaco kina me ra vutuniyau na Leimanaiti, ka tekivu me ra veivoli vakaira ka tubu vakalevu sara; a sa yaco ni ra sa qaseqase ka yalomatua ena veika ni vuravura, io, era sa qaseqase sara ka taleitaka na veimataqali caka ca kecega kei na kove iyau, ka ra sega ga ni kitaka vei ira na wekadra dina.\n8 Ia oqo sa yaco ni sa tekivu vakayacora ko Emuloni na nona alewa vei Alama kei ira na wekana; sa vakararawataki koya ka vakauqeti ira na luvena me ra vakararawataki ira na luvena.\n9 Ia sa kila ko Emuloni ni adua vei ira na bete ni tui ko Alama, ia sai koya ka vakabauta na vosa i Apinatai ka qai vakasavi koya tani na tui; a ka oqo sa cudruvi koya vakalevu kina; e dina ga sa vakarorogo ko koya ki na lewa i Leimani na tui, ia sa vakayacora ga na nona lewa vei ira ka bvakacakacakataki ira; a sa lesia e so me ivakatawa ni nodra cakacaka.\n10 Ka sa yaco ni sa levu sara na nodra vakararawataki ka ra sa tekivu tagi kina vagumatua sara vua na Kalou.\n11 Ia sa vakarota ko Emuloni me ra muduka na nodra tagi; a sa lesia e so na sotia me ra vakaraici ira tiko; o koya e kunei ni masu vua na Kalou me vakamatei.\n12 Ia sa sega ni tabalaka cake na domona ko Alama kei ira na nona tamata vua na Turaga na nodra Kalou; ia sa atagi vakaidina vua na yalodra ka sa kila ko Koya na gagadre ni lomadra.\n13 Ia sa yaco ni sa rogo mai vei ira na domo ni Turaga ni ra sa rarawa tiko ka kaya: Dou laveta cake na ulumudou ka vakacegu, ni’u sa kila tu na veiyalayalati dou a cakava vei au; ia au na veiyalayalati kei ira na noqu tamata, ka vueti ira mai na nodra vakabobulataki.\n14 Ia au na vakamamadataka na icolacola dou sa vakacolati kina, mo dou kakua ni vakila e dakumudou, ena nomudou tiko vakabobula; ia au na kitaka oqo mo dou kena aivakadinadina ka lako yani mo dou kila, ni koi Au na Turaga na Kalou, au sa dau sikovi ira na noqu tamata ena nodra bvakararawataki.\n15 Ia sa yaco me vakamamadataki na icolacola kece sa vakataqari vei Alama kei ira na wekana; io, a sa avakaukauwataki ira na Turaga me rawarawa vei ira na nodra bicolacola, ka ra soli ira ena yalomarau kei na cyalovosota ki na nona inaki na Turaga.\n16 Ia sa yaco ena levu ni nodra vakabauta kei na vosota, sa rogo tale kina vei ira na domo ni Turaga ka kaya: Dou vakacegu; ni ena mataka au na vueti kemudou kina mai na nomudou vakabobulataki.\n17 A sa kaya vei Alama: Mo liu vei ira na tamata oqo, au na salavata kei iko ka vueti ira na tamata oqo mai na nodra avakabobulataki.\n18 Ia sa yaco ni ena bogi a vakasoqona vata kina ko Alama kei ira na wekana na nodra qele ni manumanu lalai kei na kedra sila, ka ra sa vakasoqona tiko na nodra qele ni manumanu lalai ena bogi taucoko.\n19 Ia ena mataka sa vakayacora na Turaga me biti ira na Leimanaiti e dua na amoce lutu levu, io, era sa moce lutu kece na nodra ivakatawa.\n20 Sa qai cavutu ki na lekutu ko Alama kei ira na nona tamata; ni ra sa lako tiko ena siga taucoko e ra sa qai birika na nodra vale laca ena dua na buca; era sa vakatoka na buca ko ya ko Alama, baleta ni sa liutaki ira ko koya ena loma ni lekutu.\n21 Io, era sa sovaraka ena buca ko Alama na nodra avakavinavinaka vua na Kalou ni sa yalo loloma vei ira, ka vakamamadataka na nodra icolacola, ka vueti ira mai na nodra vakabobulataki; ni ra a vakabobulataki tiko ka sega e dua me vueti ira rawa, na Turaga na nodra Kalou duadua ga.\n22 Ia era sa ia na vakavinavinaka vua na Kalou, io, ko ira kece na nodra tagane kei na nodra yalewa kei na nodra gone ka rawa ni vosa era sa tabalaka cake na domodra ena veivakacaucautaki vua na nodra Kalou.\n23 Ia oqo sa kaya vei Alama na Turaga: Mo kusarawa ko iko kei ira na tamata ka lako tani ena vanua oqo, ni ra sa yadra na Leimanaiti ka cemuri kemuni mai; ia mo ni lako tani rawa e ke, ka’u na qai tarovi ira na Leimanaiti ena buca oqo me ra kakua tale ni cemuri ira yani na tamata oqo.\n24 Ia sa yaco mera sa biuta sara na buca ka lako yani ki na lekutu.\n25 Ia ni sa oti e tinikarua na siga na nodra lako tiko ena lekutu, era sa qai yaco ki na vanua ko Saraemala; a sa kidavaki ira ena marau ko Mosaia na tui.\nMosa. 17:1–4; 23:9.\nAlama 31:38; 33:23.\nV&V 54:10. DV Yalo Vosota.\nDV Tiko Vakavesu.\n1 Samu. 26:12.


Wordplanet: Isireli Na Daulomani Ni Kalou - Nai Soro E Dukadukali - Holy Bible - Old Testament / Malachi-\n1 Na veivakananumi bibi nei Jiova vei ira na Isireli mai vei Malakai.\n2 "Au sa lomani iko" sa tukuna o Jiova, "Ia, o sa tukuna, ' O ni sa lomani keimami vakacava?' Sa sega beka ni taci Iso o Jekope? "Io, Au sa lomani Jekope ga;\n3 O Iso Au sa cata, au sa vaka lala na nona veiulunivanua kei na nona i votavota, me nodra na koli kila ni vanua liwa."\n4 E dina ga sa tukuna o Itomi, "Keimami sa vakadravudravuataki, keimami na lesu ga," sa tukuna o Jiova ni lewevuqa: "Era na tara cake ia, Au na basuka sobu; Era na cavuti me yasana sa dau caka kina na caka ca, kei ira na kena tamata sa cudruvi ira o Jiova me sega ni mudu.\n5 Na matamuni ena raica, o ni na tukuna kina, 'Sa laurai talega na Kalou ena taudaku kei Isireli.'\n6 "Na gone sa vakarokorokotaka na tamana kei na dauveiqaravi vua na nona turaga, kevaka au sa Tamamudou, E vei na noqu vakarokoroko? Kevaka au sa nomudou Turaga, E vei na noqu dokai? Sa tukuna na Turaga o Jiova. Oi kemudou na bete, dou sa beca na yacaqu. Dou sa tukuna, 'Keimami beca vaka e vei na yacamuni?'\n7 "Ni dou sa vakacabora na kakana duka ena noqu i cabocabo ni soro, Dou sa tukuna, 'Keimami sa vosa vakacacataki kemuni vakaevei?' Ni dou sa tukuna, 'Na teveli i Jiova sa ka mate sara.'\n8 Ni dou sa vakacabora nai soro, era sa mataboko, sa sega beka ni ca o ya? Ni dou sa vakacabora na ka wamalai kei na ka tauvimate, sa sega beka ni ca o ya? Dou vakacabora mada oqori vua na nomudou Kovana, ena marautaki kemudou beka o koya? Ena ciqomi kemudou beka vakayalovinaka?" sa tukuna na Turaga o Jiova.\n9 "O koya oqo, au sa dau masuta na yalovinaka i Jiova me rawa ni vinaka tikoga mai vei keda. Ni sa cakava na ka oqo na ligamudou, dou na ciqomi tiko beka mai vua na Kalou?" Sa tukuna o Jiova ni lewevuqa.\n10 "O cei sa tiko vei kemudou oqori, e rawa ni sogota na katuba, me kua kina ni waqa na buka ena i cabocabo ni soro. Au sa sega ni taleitaki kemudou," sa tukuna o Jiova ni lewevuqa, "Se me'u ciqoma e dua na ka mai na ligamudou.\n11 Mai na cabe ni matanisiga ki na kena i dromudromu. Na yacaqu sa cecere vei ira na matanitu tani; Ena veivanua kecega, ena vakacabori ki na yacaqu na ka boi vinaka, kei na yacaqu ena cecere ki na veiyasana kecega," sa tukuna na Kalou ni lewevuqa.\n12 "Dou sa vakacacana, dou sa tukuna kina, 'Sa vakadukadukali na teveli i Jiova, na vuana kei na kena kakana sa sega na betena.'\n13 Dou sa tukuna talega, 'Sa ka ni vei vakaocai oqo!' dou sa beca kina," sa tukuna o Jiova ni lewe vuqa. "Dou sa kauta mai na ka sa vakamavoataki vakaca, na ka lokiloki, na ka tauvimate, dou sa kauta mai mei madrali; me'u vakadonuya li na ka vaka oqo?" Sa tukuna o Jiova.\n14 "Ia me cudruvi o koya sa dau veivakaisini, ni sa yalataka me vakacabora na ka vinaka qai vakacabora na ka ca O ka ni'u sa Kalou levu," sa tukuna na Kalou ni lewe vuqa, "Ka me na rerevaki na yacaqu ki na veimatanitu.\n1 "Oi kemudou na bete, nai vakaro oqo sa nomudou.\n1 "Dou raica, Au sa tala na noqu dau ni tukutuku, Ena vakarautaka na sala o koya e mataqu. Ia o Jiova, o koya dou sa vakaraica, Era lako vakasauri mai ki na nona vale, Io, na daunitukutuku ni veiyalayalati, O koya, dou sa rekitaka, Dou raica, sa lako mai o Koya". Sa tukuna o Jiova ni lewevuqa.\n1 "Dou kila oqo, sa lako tiko mai na siga, sa waqa tiko mai me vaka na lovo, o ira kece na dokadoka, o ira kece sa daucaka ca, era na bale kina. Na siga sa lako tiko mai oqo, ena vakamai ira, Sa tukuna oqo o Jiova ni lewe vuqa, "Ena sega ni vakavoca, e dua na tabana se wakana. 2 Io, vei kemudou sa rerevaka na Yacaqu, na Matanisiga Ni Yalododonu ena cadra mai vei kemudou, Sa tiko e tabana na veivakabulai, Dou na vakani vakavinaka ni dou sa lako yani, ka dou na levulevu me vaka na luve ni bulumakau sa qaravi vinaka. 3 Dou na butuki ira na daucaka ca, Era na dravusa ena ruku ni yavamudou, Ena siga, Au sa na cakava kina oqo" Sa tukuna o Jiova ni lewevuqa. 4 "Dou nanuma nai vunau i Mosese na noqu tamata, Au a solia vua mai Orepi, me baleti ira na Isireli. Sa tiko vata nai lesilesi kei na lewa. 5 Mo dou kila, Au na talai Ilaijia na parofita vei kemudou, Ni se bera na siga e levu ka rerevaki i Jiova sa lako tiko mai. 6 E na vukica o koya na yalodina ni tama me gole vei ira na luvedra, na yalo ni gone ki vei ira na tamadra, De'u lako mai, ka cudruva na vanua ka me'u vakarusa."


iTuvatuva ni Soqoni ni Cakacaka — Watchtower LAIBRI ENA INTERNET\nkm 7/01 t. 2\niTuvatuva ni Soqoni ni Cakacaka\nMacawa me Tekivu ena 9 Julai\nMacawa me Tekivu ena 16 Julai\nMacawa me Tekivu ena 23 Julai\nMacawa me Tekivu ena 30 Julai\nMacawa me Tekivu ena 6 Okosita\n8 min: Veika me kacivaki. Kena e digitaki mai na Noda Cakacaka Vakaitalatala ni Matanitu.\n17 min: “Soqo ni Tikina—Gauna ni Marau!” Me dua na vosa. Vakamacalataka na vu ni nodra dau soqo vakalewe levu na tamata i Jiova ena gauna vakaivolatabu, e tautauvata vakacava na kena yaga kei na noda soqo edaidai. Na soqo vaka oqo e vaqaqacotaka na veimaliwai vakamataveitacini qai vakasavuya tale ga na bibi ni kakana vakayalo. Vakabibitaka na bibi ni noda tiko kece ena siga tolutolu ni soqo oqo.\n20 min: “O Rawa Beka ni Veiqaravi Ena Vanua e Gadrevi Kina Vakalevu na Veivuke?”* Okati kina na nodra vakasavuirogorogo veivakauqeti era sotava ena yalava ribayawa se yalava tarai vakavudua na dautukutuku.—Raica na ivola Cokonaki, taqana 112-13.\nSere 42 kei na masu.\n10 min: Veika me kacivaki. Ripote ni akaude.\n15 min: Ra iTabagone—Ni Vakasamataka Vinaka na Nomuni Cakacaka. Rau lai raica e dua na qase sa dede na nona cakacaka saumi tu mai e dua na tama kei na luvena itabagone. Ni vakasamataka na ikarua ni itavi ena Soqoni ni Cakacaka ena macawa rua sa oti me baleta na nona digitaka nona cakacaka, e vakasamataka sara vakabibi na itabagone oqo na cakacaka vakapainia, ia e sega tiko ni kila se me na qaravi koya rawa vakacava vakailavo. Me vakabibitaka na qase me veiraurau na noda rai. (Na Vale ni Vakatawa, 1 Sepiteba, 1999, taqana 11, parakaravu 13) E ka vakayalomatua meda vulica e dua na cakacaka ena rawa kina vei keda meda na qaravi keda ga. Le levu sa yaga tiko na nodra vulica e so na cakacaka e sega ni kania na gauna kei na ilavo. (Na Vale ni Vakatawa, 1 Feperueri, 1996, taqana 14; Young People Ask, taqana 178) Me ratou veivosakitaka vata na Awake!, 8 Maji, 1996, taqana 9-11, kei na so na itukutuku veiganiti e tiko kina ena noda cakava ga na cakacaka veiganiti qai rawarawa.\n20 min: “Caka Sara Vaka Vinaka ka Tuvalaki Vakamatau.”* Vakamacalataka e so na ka e dau caka me tuvanaki vinaka kina na soqo. Vakabibitaka na yaga ni noda tokona vinaka na ituvatuva e vakarautaki me baleti keda. Veivosakitaka na sala eda na vakaraitaka kece kina na noda doka na ituvatuva oqo da qai kua ni cakava na ka e rawa ni veivakaleqai.\nSere 50 kei na masu.\n10 min: Veika me kacivaki.\n15 min: ‘Vakarorogo Ena Tubucake Kina na Nomu Vuku.’ Me dua na vosa, ra vakaitavi kina na vakarorogo. Vakamacalataka na vuna eda gadreva kina na bibi ni veidusimaki vakayalo e dau talaucaki ena soqo ni tikina. Vakavinavinakataka na gauna kei na sasaga vakaitamera e caka me tuvanaki kina na porokaramu. Sureti ira na vakarorogo mera tukuna na ka era rawa ni cakava yadua me vakadeitaka ni yaga vakalevu vua kei ira tale na so na porokaramu oqo. Vakabibitaka se cava na vuna meda sa dabe rawa toka kina ni bera ni tekivu na porokaramu yadua.\n20 min: “Vakarau me Vulici na Parofisai i Aisea!”* Vakamacalataka vakalekaleka na yaga ni noda vulica na ivola i Aisea. (Raica na wase 1, parakaravu 10-12, ena Parofisai i Aisea I.) Uqeti ira kece mera tiko wasoma ena Vulivola ni iVavakoso.\nSere 53 kei na masu.\n10 min: Veika me kacivaki. Vakadreti ira na dautukutuku mera solia na nodra ivolatukutuku ni cakacaka vakavunau ni Julai.\n20 min: Ra iTabagone—Ni Vakasamataka Vakayalomatua na Nomuni Vuli. Me vosa e dua na qase vei iratou e vica na itubutubu kei ira na luvedra itabagone me baleta na ikuri ni nodra vuli na luvedra. Me liutaka na qase na veivosakitaki ni Vale ni Vakatawa, 1 Sepiteba, 1999, taqana 16-17, parakaravu 11-13, me vakabibitaka na vuna me vakaliuci duadua kina na cakacaka vakaitalatala vakatabakidua. (Na Vale ni Vakatawa, 1 Tiseba, 1996, taqana 18-19, parakaravu 13-15) Me ratou railesuva na ivakasala ena Awake!, 8 Maji, 1998, taqana 20-1, e vakabibitaka meda vakasamataka vakabibi na vinaka kei na ca ni ikuri ni vuli, me yalani ga ena kena ena vukea e dua me qaravi koya rawa kina ena nona gumatuataka tiko na cakacaka vakavunau. Me ratou duavata kece ena vosa i Jisu me vakaliuci na Matanitu ni Kalou.—Maciu 6:33.\n15 min: “Noda iTovo Rakorako Eda na Vakacaucautaki Kina!”* Vakamacalataka na vu ni noda kilai tani nida tiko ena dua na soqo ni tikina. Na nodra vosa ni veivakacaucautaki na vakararai tu e ikuri ni ivakadinadina ni dina na Matanitu ni Kalou, ia na vakalelewa me baleti keda eda na sega ni taleitaki kina. Vakamacalataka e so na tikina bibi meda cakava meda vakaraitaka kina na itovo vakarisito e tu vei keda, wili kina na noda kauaitaki ira dina e so tale.\nSere 57 kei na masu.\n15 min: Veika me kacivaki. Sureti ira na vakarorogo mera vakamacalataka na nodra vunau tawalokuci nira lako ina soqo ni tikina, nira gade, se ra sikovi ira na wekadra era sega ni iVakadinadina.\n10 min: “Porokaramu Vou ni Soqo ni Tabacakacaka.” Dua na vosa. Kacivaki na tikinisiga ni soqo ni tabacakacaka e tarava. O keda kece meda sureti ira noda vuli iVolatabu. Uqeti ira na dautukutuku bera ni papitaiso mera vakasamataka vakabibi na nodra vakaraitaka e matanalevu na nodra yalataki ira vei Jiova ena soqo ni tabacakacaka e tarava. Uqeti ira kece mera na tiko ruarua ena siga oya.\n20 min: “Kua ni Madua ni Vunau!”* Ke levu na gauna, vakamacalataka e so na vakasavuirogorogo ena Vale ni Vakatawa, 15 Tiseba, 1999, taqana 25.\nSere 63 kei na masu.\nMe kua ni sivia na dua na miniti na ikau ni vosa, veitarotarogi sara.


1 Ka sa yaco, ena ikavasagavulu karua ni yabaki ni nodra gauna ni lewa na turaganilewa, ni oti na nona vakadeitaka tale ko Moronaia na nodra veisaututaki na Nifaiti kei na Leimanaiti, raica a sa sega e dua me tawana na idabedabe ni veilewai; a sa tekivu tale kina na veileti ena kedra maliwa na tamata se ko cei me tawana na idabedabe ni veilewai.\n2 Ka sa yaco ni sa digitaki ko Ilamani na luvei Ilamani, me vakatawana na idabedabe ni veilewai, ena domodra na tamata.\n3 Ia raica, sa bukia lo ko aKisikumeni, o koya ka a labati Paorani me vakarusai Ilamani tale ga; ka ra sa tokoni koya na nona ilawalawa o ira era a sa curu ki na dua na veiyalayalati me kakua ni dua e kila na nona caka ca.\n4 Ni a tiko e dua ko aKetianitoni, o koya ka a matai sara ena vosa, kei na ilawaki qaseqase, me vakayacora kina na cakacaka vuni ni laba kei na butako; a sa yaco kina o koya me nodra iliuliu na ilawalawa ni Kisikumeni.\n5 A sa cavilaki ira kina kei Kisikumeni tale ga, ni kevaka me ra biuti koya ki na idabedabe ni veilewai ena qai lesi ira na nona ilawalawa ki na itutu ni kaukauwa kei na lewa ena kedra maliwa na tamata; a sa segata kina ko Kisikumeni me vakarusai Ilamani.\n6 Ka sa yaco ni sa lako yani ki na idabedabe ni veilewai me vakarusai Ilamani, raica sa vakalecaleca yani ena bogi e dua na tamata i Ilamani, ka kila mai kina na ituvatuva era sa nakita tu na ilawalawa oqo me ra vakarusai Ilamani—\n7 Ka sa yaco ni a sotavi Kisikumeni, ka solia vua e dua na ivakatakilakila; a sa vakatakila kina vua ko Kisikumeni na nona inaki, ka kerea me kauti koya ki na idabedabe ni veilewai me na labati Ilamani kina.\n8 Ia ni sa kila na dauveiqaravi i Ilamani na inaki taucoko ni lomai Kisikumeni, ni sa nona inaki me laba, ka sa nodra inaki kece tale ga era lewena na nona ilawalawa me ra laba, ka butako, ka me ra rawata na kaukauwa, (ka sai koya oqo na nodra ainaki vuni, kei na nodra bukivere) sa qai kaya na dauveiqaravi i Ilamani vei Kisikumeni: Me daru lako yani ki na idabedabe ni veilewai.\n9 Sa vakamarautaki Kisikumeni sara vakalevu na ka oqo, ni nanuma ni sa na rawata kina na nona inaki; ia raica, ni rau sa lako tiko ki na idabedabe ni veilewai, sa suaki Kisikumeni na dauveiqaravi i Ilamani ka lau basikata na utona, a sa bale sobu ka mate ka sega mada ga ni bau vutugu. Ka sa cici yani ko koya ka tukuna vei Ilamani na veika kece e a rogoca, ka raica, ka vakayacora.\n10 Ka sa yaco ni sa talatala yani ko Ilamani me ra vesu mai na ilawalawa daubutako ka daulaba vuni oqo, me ra vakamatei me vaka na lawa.\n11 Ia raica, ni sa raica ko Ketianitoni ni sa sega ni lesu yani ko Kisikumeni, a sa rere de na vakarusai ko koya; sa vakarota kina me ra muri koya na nona ilawalawa. Ka ra sa dro yani ena dua na sala vuni ki na loma ni lekutu; ia ni sa talatala yani ko Ilamani me ra vesu mai era sa sega ni kune.\n12 Ena qai tukuni malua yani e vuqa tale na ka me baleti Ketianitoni. Ka sa cava kina na ikavasagavulu karua ni yabaki ni nodra veiliutaki na turaganilewa vei ira na tamata i Nifai.\n13 Ka raica, ena itinitini ni ivola oqo, ko ni na raica kina ni sai aKetianitoni ga oqo sa vakavuna na nodra vakamalumalumutaki, io, na nodra voleka sara ni vakarusai vakadua na tamata i Nifai.\n14 Raica au sega ni vakaibalebaletaka na itinitini ni ivola i Ilamani, ia au vakaibalebaletaka ki na itinitini ni ivola i Nifai, ka’u a taura mai kina na itukutuku kece au sa vola.\n2 Nif. 10:15. DV Veisoqosoqo Vuni.\nIla. 6:18; 4 Nif. 1:42.


2 Samuela 17 | iVolatabu ena Internet | Vakadewa ni Vuravura Vou\niKarua ni Samuela 17:1-29\nVakaseva o Usai na ivakasala nei Etofeli (1-14)\nVakaroti o Tevita, e drovaki Apisalome (15-29)\nVakarautaka o Pasilai kei na rua tale na kakana kei na iyaya (27-29)\n17 E kaya sara o Etofeli vei Apisalome: “Meu digia mada e 12,000 na tagane, mera vakarau me keimami cicimuri Tevita ena bogi nikua. 2 Au na torovi koya yani ni oca qai malumalumu,*+ ia au na vakataqayataki koya, era na dro kece na tamata era tiko vata kei koya, au na mokuta ga na tui.+ 3 Au na vakasukai ira kece mai na tamata vei kemuni. Na nodra suka kece na tamata ena vakatau ena ka e yacovi koya oni qara tiko. Era na qai veiyaloni na tamata kece.” 4 E donu sara ga na vakatutu qori vei Apisalome kei ira kece na qase ni Isireli. 5 Ia e kaya o Apisalome: “Yalovinaka, me kacivi tale ga mai o Usai+ na kai Ariki meda rogoca na ka e tukuna.” 6 E mani lako vei Apisalome o Usai. E kaya vua o Apisalome: “Qo na ivakasala nei Etofeli. Meda muria na nona ivakasala? Ke sega, mo tukuna mai vei keimami.” 7 E kaya vei Apisalome o Usai: “E sega ni vinaka na ivakasala nei Etofeli ena tikina qo!”+ 8 E tomana o Usai: “Oni kila vinaka ni tamata qaqa o tamamuni kei ira na nona tamata,+ era rerevaki* me vaka na bea e yali na luvena mai veikau.+ E tamataivalu tale ga o tamamuni,+ ena sega ni moce vata kei ira na tamata. 9 Ena gauna sara ga qo e vuni tiko o koya ena dua na qaravatu* se so tale na vanua,+ ia ni ravuravu e liu era na kaya o ira na rogoca, ‘Era sa vakadrukai na tamata era muri Apisalome tiko!’ 10 Na tamata yaloqaqa mada ga vaka na yalo ni laione+ ena waicala ga ena rere, nira kila kece tu na Isireli ni tamata qaqa+ o tamamuni ra qai yaloqaqa na tamata era tokoni koya. 11 Qo na noqu ivakasala: Mera soqoni kece vei kemuni o ira na Isireli mai Tani me yaco i Pieri-sepa+ me vaka na mataninuku ni matasawa na kedra levu,+ moni qai liutaki ira ina ivalu. 12 Eda na valuti koya ena vanua ga e kune kina, eda na lutuki koya me vaka na lutu ni tegu ena qele, ena sega ni bula e dua, o koya se dua na tamata e tiko vata kei koya. 13 Ke dro ina dua na koro, era na kauta kece na Isireli na dali ina koro oya, eda na qai dreta sobu ina buca me sega tale ni vo kina e dua na vatu lailai.” 14 E kaya sara o Apisalome kei ira kece na Isireli: “E vinaka sara na ivakasala i Usai na kai Ariki+ mai na ivakasala nei Etofeli!” Ni nakita* o Jiova me vakaseva na ivakasala vinaka nei Etofeli+ me vakayacora o Jiova na ka ca vei Apisalome.+ 15 Oti e kaya o Usai vei rau na bete o Setoki kei Epaiaca:+ “Qo na ivakasala nei Etofeli vei Apisalome kei ira na qase ni Isireli, ia qo na noqu ivakasala. 16 Drau talatala sara vakatotolo vei Tevita me tukuni vua: ‘Moni kua ni moce ena vanua mamatia ni vanua talasiga ena bogi nikua, ia moni takosova na uciwai de vakamatei* na tui kei ira kece na tamata era tiko vata kei koya.’”+ 17 Erau tiko ga o Jonacani+ kei Eimasi+ e Enirokeli,+ e lako sara e dua na yalewa dauveiqaravi me tukuna vei rau, erau mani lai tukuna vei Tui Tevita, ni rau sega ni vinakata me laurai ni rau curu ina koro. 18 Ia e raici rau e dua na cauravou qai tukuna vei Apisalome. Erau lako totolo sara ina nona vale e dua na turaga e Peurimi+ e tiko ena nona lomanibai e dua na toevu. Erau lako sobu kina, 19 e tevuka na watina na turaga qori na iubi ena gusu ni toevu qai kaburaka kina na covuata qaqi, e sega ni dua e kila na ka qori. 20 Era lako yani na dauveiqaravi nei Apisalome ina nona vale na marama qori, era taroga: “I vei o Eimasi kei Jonacani?” E kaya na marama: “Rau sa lakosivita na uciwai.”+ Era qarai rau tiko ga ia era sega ni kunei rau, era mani lesu i Jerusalemi. 21 Nira sa lako, erau lako cake mai na toevu, rau lako sara me rau tukutuku vei Tui Tevita. Rau kaya vua: “Moni cavutu moni takosova totolo na uciwai, ni va qo na ivakasala i Etofeli moni valuti kina.”+ 22 Sega ni bera ni cavutu o Tevita kei ira kece na tamata era tiko vata kei koya mera takosova na Joritani. Ni kida na mataka e sega ni dua e vo, era takosova kece na Joritani. 23 Ni kila o Etofeli ni sega ni muri na nona ivakasala, e vakarautaka sara na idabedabe ni asa me vodo kina i nona vale ena nona tauni.+ E tatau sara vei ratou na nona vuvale+ qai vakaliligi* koya.+ E mani mate qai bulu ena nodra ibulubulu na tukana. 24 E lako sara o Tevita i Meneimi,+ ia e takosova na Joritani o Apisalome kei ira kece na Isireli. 25 E lesi Amasa+ o Apisalome me sosomitaki Joapi+ me liutaka na mataivalu. O Amasa e luvei Icera, e dua na Isireli a veiyacovi* kei Apikali+ na luvei Neasi na taci Seruaia na tinai Joapi. 26 Era keba na Isireli kei Apisalome ena vanua o Kiliati.+ 27 Ni yaco ga yani o Tevita i Meneimi, o Sopi na luvei Neasi mai Rapa+ na nodra na Amoni, o Mekiri+ na luvei Amieli mai Lotipari, kei Pasilai+ na kai Kiliati mai Rokilimi 28 eratou kauta yani na imocemoce, na beseni, na kuro qele, na witi, na varile, na falawa, na covuata tavu, na bini lelevu, na lenitili,* na covuata sigani, 29 na denioni, na bata, na sipi, na jisi.* Eratou kauta kece qo vei Tevita kei ira na tiko vata kei koya mera kania,+ nira kaya: “Era sa walokai na tamata, era wawale, era karamaca ena vanua talasiga.”+\n^ Se “malumu na ligana ruarua.”\n^ Se “qara, qakilo.”\n^ Se “kunati.”\n^ Kena irairai ni wati Apikali o Icera.\n^ Ipe., “uro ni sucu ni bulumakau.”


Nodra Tokoni na Vakaitutu ena Lotu - Henry B. Eyring\nMai vei Peresitedi Henry B. Eyring\niMatai ni Daunivakasala ni Mataveiliutaki Taumada\nE sa vakaturi meda tokoni Thomas Spencer Monson me parofita, daurairai, ka dauvakatakila ka Peresitedi ni Lotu i Jisu Karisito ni Yalododonu Edaidai; Henry Bennion Eyring me iMatai ni Daunivakasala ni Mataveiliutaki Taumada; kei Dieter Friedrich Uchtdorf me iKarua ni Daunivakasala ena Mataveiliutaki Taumada.\nO ira era duavata mera vakaraitaka vaka kina.\nO ira era saqata, kevaka e dua, me vakaraitaka vaka kina.\nE sa vakaturi meda tokoni Boyd Kenneth Packer me Peresitedi ni Kuoramu ni iApositolo Le Tinikarua, kei ira oqo mera lewe ni kuoramu oya: Boyd K. Packer, L. Tom Perry, Russell M. Nelson, Dallin H. Oaks, M. Russell Ballard, Richard G. Scott, Robert D. Hales, Jeffrey R. Holland, David A. Bednar, Quentin L. Cook, D. Todd Christofferson, kei Neil L. Andersen.\nO ira era duavata, yalovinaka vakaraitaka vaka kina.\nKevaka e dua e saqata me vakaraitaka.\nE sa vakaturi meda tokoni ira na daunivakasala ena Mataveiliutaki Taumada kei na iApositolo Le Tinikarua mera parofita, daurairai ka dauvakatakila.\nO ira kece era duavata, yalovinaka vakaraitaka vaka kina.\nKevaka e dua e sega ni duavata, ena ivakatakilakila vata ga.\nE sa vakacegui o Elder Jay E. Jensen ka lewe ni Mataveiliutaki ni Kuoramu ni Vitusagavulu.\nO ira era duavata kei keda ena vakavinavinaka, vakaraitaka vaka kina.\nSa vakaturi meda tokoni Elder Craig C. Christensen me dua na lewe ni Mataveiliutaki ni Kuoramu ni Vitusagavulu.\nO ira era saqata, kevaka e dua.\nE sa vakaturi meda vakacegui koya ena vakavinavinaka me baleta na nona veiqaravi uasivi o Elder Marlin K. Jensen na Daunitukutuku Makawa ni Lotu ka Vunivola.\nE sa vakaturi meda tokoni Elder Steven E. Snow me sa Daunitukutuku Makawa ni Lotu ka Vunivola.\nKe dua e saqata.\nE sa vakaturi me da vakacegui iratou o Elders Keith K. Hilbig, Jay E. Jensen, Marlin K. Jensen, kei Octaviano Tenorio ka ra lewe ni iMatai ni Kuoramu ni Vitusagavulu ka lesi iratou mera Vakaitutu Raraba Emeritasi.\nE sa vakaturi talega me rau vakacegui o Elders Keith R. Edwards kei Larry W. Gibbons mai na lewe ni iKarua ni Kuoramu ni Vitusagavulu.\nO ira era duavata kei keitou ena vakavinavinaka vei ira na Veitacini oqo ena itavi totoka era sa qarava tu mai, mo ni vakaraitaka.\nE sa vakaturi meda tokoni ira na Vakaitutu Raraba, Vitusagavulu ni iWasewase, kei ira na mataveiliutaki raraba ni veimataisoqosoqo me vaka era sa tu ena gauna oqo.\nKe dua e saqata, me vakaraitaka vaka kina.\nVinaka, kemuni na taciqu kei na ganequ, ena nomuni veitokoni, nomuni vakabauta, yalodina kei na masumasu.\nVosa vakavitiAmerican Sign Language (ASL)Bahasa IndonesiaBislamaCebuanoČeskyDanskDeutschEestiEnglishEspañolFaka-tongaFrançaisGagana SamoaItalianoKreyòl AyisyenLatviešuLietuviųMagyarMalagasyNederlandsNorskPolskiPortuguêsReo TahitiRomânăShqipSlovenčinaSuomiSvenskaTagalogTiếng ViệtVosa vakavitiVosa vakavitiБългарскиМонголРусскийУкраїнськаՀայերենພາສາລາວភាសាខ្មែរ한국어中文日本語


Scientist.com tavoca dua na vatavata ni veivakadeitaki ni itukutuku yavutaki ni blockchain - Blockchain News\nMe 1, 2018 veiqaravi\nScientist.com tavoca dua na vatavata ni veivakadeitaki ni itukutuku yavutaki ni blockchain\nDauvakadidike e dua na makete ena initaneti me baleta na vakadidike ni outsourced, sa tavoca na dua na vatavata ni veivakadeitaki ni itukutuku yavutaki ni blockchain, na kabani e kacivaka ena Moniti.\nNa “DataSmart” ena vakatara na vatavata biotechnology kei na kabani ni kemesi me vakaraitaka na dina ni itukutuku ni vakadidike ni soli vakalivaliva ki na regulators – na vakatabakidua ka rawata na kabani ena gauna na preclinical kei na cecere ni ivakatagedegede ni Veivakatorocaketaki ni waigaga.\n“Eda na gadreva tekinolaji ni blockchain me vakadeitaka ka se na sinucodo ni kakana ka vakadeitaka na dodonu ni itukutuku ni vakadidike ena vakadidike ni biopharma,” O Chris Petersen, Scientist.com ’ s CTO ka na tauyavutaka e kaya mai e dua na itukutuku.\nIsau ni Bitcoin me baleta na....\nItuvatuva ni binance me bui....\nSa oti na duru:Imatai. Louis Federal Reserve: Bitcoin sai koya me vaka na veigauna ilavo\nTarava na duru:E GADREVI ME VAKATIKORA NA ARGENTINA 4,000 ME 5,000 CRYPTO na ATM ena vanua o YA\nMe 7, 2018 ena 4:55 NI PM\nMe 14, 2018 ena 10:03 MISSION\nJune 3, 2018 ena 7:33 NI PM\nJune 4, 2018 ena 5:21 NI PM


Vakarautaka na Sala o Joni na Dauveipapitaisotaki | Nodra iVola ni Vuli iVolatabu na Gone\nVakarautaka na Sala o Joni\nNi tubucake o Joni na luvedrau o Sakaraia kei Ilisapeci, e yaco me dua na parofita. E vakayagataki koya o Jiova me vunautaka vei ira na lewenivanua ni sa vakarau basika na Mesaia. E sega ni vunau ena valenilotu se koro, e vunau ga ena vanua talasiga. E vakavulici ira na gole mai Jerusalemi kei na veivanua kece e Jutia. Era vulica mera kua ni cakava na ka ca ke ra via vakamarautaka na Kalou. Levu era veivutunitaka nodra ivalavala ca qai papitaisotaki ira o Joni ena uciwai na Joritani.\nE dau bula rawarawa tu ga o Joni. Na nona isulu e caka mai na vuti ni kameli, e dau kania na vodre kei na denioni ni veikau. E levu era vaqaqa se o cei o Joni, era lako mada ga vua na Farisi kei na Setoki. E tukuna vei ira: ‘Ni veisautaka nomuni ivakarau, moni veivutuni. Ni kua ni nanuma ni oni sa dua na ka baleta oni kaya ni oni luvei Eparama. E sega ni kena ibalebale qori ni oni sa luve ni Kalou.’\nLevu era lai tarogi Joni: ‘Na cava me keimami cakava me keimami vakamarautaka kina na Kalou?’ E tukuna vei ira na Jiu: ‘Ke rua tiko nomu kote, solia e dua vei koya e sega na nona.’ O kila na vuna e tukuna kina qori o Joni? E vinakata mera kila nona tisaipeli ni dodonu mera dau loloma ke ra via vakamarautaka na Kalou.\nE tukuna o Joni vei ira na daukumuni ivakacavacava: ‘Moni dau dina, ni kua ni lawakitaka e dua.’ E kaya vei ira na sotia: ‘Ni kua ni dau veivaqumi se lasu.’\nEra lai tarogi Joni tale ga na bete kei na Livai: ‘O cei mada o iko? Keimami vinakata kece me keimami kila.’ E kaya o Joni: ‘O yau ga na domo ena vanua talasiga e tukuna o Aisea ni na dusimaki ira na tamata vei Jiova.’\nE taleitaki na ka e vakavulica o Joni. Levu era nanuma ni o koya na Mesaia. Ia e tukuna vei ira: ‘E lako tiko mai e dua e uasivi sara. E sega ni ganiti au meu sereka na wa ni nona ivava. Au veipapitaisotaki ena wai, ia o koya qori e veipapitaisotaki ena yalo tabu.’\n“E lako mai na tagane qo me ivakadinadina, me vakadinadinataki koya na rarama mera vakabauta na tamata kece ena vukuna.”—Joni 1:7\nTaro: Na cava e talai Joni kina o Jiova vei ira na lewenivanua? Cava nodra rai me baleta na itukutuku e kacivaka?\nMaciu 3:1-11; Marika 1:1-8; Luke 3:1-18; Joni 1:19-28; Aisea 40:3\nNi vosa rawa ga o Sakaraia, a parofisaitaka sara e dua na itukutuku bibi.\nLevu Cake o Jisu, Lailai Sobu o Joni\nSega ni vuvu o Joni na Dauveipapitaisotaki, eratou vuvu ga nona tisaipeli.\niMeli iMeli Vakarautaka na Sala o Joni


Na Taledi (Maciu 25:14-30) | Bula i Jisu\nBibi na Gugumatua—iVakatautauvata ni Taledi\nVOSA VAKATAUTAUVATA NI TALEDI\nA cavuta o Jisu vei ratou na va na yapositolo e dua tale na vosa vakatautauvata ni ratou se tiko voli ena Ulunivanua ni Veiolive. Ena vica na siga sa oti ni se tiko e Jeriko, a tukuna na vosa vakatautauvata me baleta na mina me vakaraitaka kina ni se bera sara na Matanitu ni Kalou. E tiko eso na ka e tautauvata kina na vosa vakatautauvata qori kei na kena sa qai cavuta qo. Ena saumi kina na taro me baleta nona tiko kei na icavacava ni veika vakavuravura. E dodonu me uqeti ratou na tisaipeli me ratou gumatuataka na ilesilesi e tataunaki vei ratou.\nE tekivu o Jisu ena nona kaya: “[E] vaka ga e dua na tamata e vakarau lako i vanuatani, e kacivi ratou nona dauveiqaravi qai tataunaka vei ratou na ka kece e taukena.” (Maciu 25:14) Sa vakatauvatani koya oti o Jisu ina tamata e gole e vanuatani me “lai vakadeitaka nona itutu vakatui,” ratou kila gona na yapositolo ni dusi koya tiko na “tamata” ya.—Luke 19:12.\nNi bera ni gole i vanuatani na tamata ya, e tataunaka vei ratou na nona dauveiqaravi na nona iyau talei. Ena tolu veimama na yabaki ni cakacaka vakaitalatala i Jisu, e vakaliuca na vunautaki ni itukutuku vinaka ni Matanitu ni Kalou, e vakavulici ratou tale ga kina nona tisaipeli. Ia sa na gole qo, e nuidei ni ratou na tomana tiko ga na cakacaka ratou vakavulici kina.—Maciu 10:7; Luke 10:1, 8, 9; vakatauvatana Joni 4:38; 14:12.\nEna vosa vakatautauvata, e wasea vakacava na tamata ya na ka e taukena? E tukuna o Jisu: “E solia e lima na taledi vua e dua, e rua vua tale e dua, e dua vua e dua tale. E solia me vakatau ena ka ratou dui rawata, sa qai lako i vanuatani.” (Maciu 25:15) Na cava eratou na cakava na dauveiqaravi ena iyau e tataunaki vei ratou? Vakacava eratou na gugumatua ni cakacakataka me vakalevutaki kina na iyau ni nodratou turaga? E kaya o Jisu vei ratou na yapositolo:\n“Totolo wale ga nona lako o koya e soli vua e lima na taledi me lai cakacakataka na taledi qori, mani rawata kina e lima tale. E vaka kina o koya e soli vua e rua, ni lai rawata e rua tale. Ia o koya e soli vua e dua, e kelia na qara qai buluta kina na ilavo nei nona turaga.” (Maciu 25:16-18) Na cava e yaco ni lesu mai nodratou turaga?\nE tomana o Jisu: “Sa dede sara sa qai lako mai na nodratou turaga me raica nodratou cakacaka.” (Maciu 25:19) Na imatai kei na ikarua ni dauveiqaravi erau solia nodrau vinaka taucoko ‘ni vakatau ena ka rau dui rawata.’ Erau gugumatua qai daucakacaka, erau cakacakataka vinaka na iyau e tataunaki vei rau. O koya e soli vua e lima na taledi, e rawata tale mai e lima, vaka tale ga kina o koya e soli vua e rua, e rawata tale kina e rua. (Ena gauna makawa, rauta ni 19 na yabaki nona cakacaka e dua me rawata kina e dua na taledi.) E vakacaucautaki rau na nodrau turaga: “Vinaka vakalevu. O iko na dauveiqaravi vinaka qai yalodina! O a dina ena ka lailai. Au na lesia mo lewa e levu tale na ka. Mo marau vata kei na nomu turaga.”—Maciu 25:21.\nIa e duidui na dauveiqaravi e soli vua e dua na taledi. E kaya: “Noqu turaga, au kila ni oni turaga yalodredre, oni dau tamusuka na ka oni sega ni kaburaka, oni dau kumuna tale ga na ka ena vanua oni sega ni cebuceburaki kina. Ena levu ni noqu rere au a lai buluta kina na nomuni taledi. Qo, ni taura tale.” (Maciu 25:24, 25) E sega mada ga ni vakacuruma na ilavo ena baqe me bau rawa tubu kina nona turaga.\nSa rauta me vakatokai koya nona turaga me “dauveiqaravi ca qai vucesa.” E mani kau laivi na ka e tu vua me soli vei koya e gugumatua. Sa qai vakarota na turaga: “O koya e tu vua na ka ena soli vakalevu vua me sega ni taqea rawa. Ia o koya e sega vua na ka, ena kau laivi na ka mada ga e bau tu vua.”—Maciu 25:26, 29.\nLevu na ka me ratou vakasamataka na tisaipeli i Jisu, wili kina na vosa vakatautauvata qo. Ratou kila ni talei dina na itavi dokai ni veivakatisaipelitaki e tataunaka vei ratou o Jisu. E vinakata me ratou gumatua ena itavi dokai qo. E sega ni tukuna tiko o Jisu me tautauvata na ka me ratou cakava ena vunautaki ni itukutuku vinaka. Me vaka ga e laurai ena vosa vakatautauvata, e dodonu me ratou solia nodratou vinaka taucoko “me vakatau ena ka ratou dui rawata.” Ia o Jisu e sega ni taleitaki koya e “vucesa,” qai sega ni cakacakataka vinaka na iyau ni nona Turaga.\nDua na ka nodratou marau na yapositolo ni tukuna o Jisu: “O koya e tu vua na ka ena soli vakalevu vua”!\nEna vosa vakatautauvata ni taledi, o cei e vaka na turaga? O cei e vaka na dauveiqaravi?\nNa cava e vakavulica o Jisu vei ratou nona tisaipeli?\nNa ulutaga qo e vakamatatataka na noda kila na vosa vakatautauvata ni taledi.\niMeli iMeli Bibi na Gugumatua—iVakatautauvata ni Taledi\njy wase 113 t. 262-263


Yaco Mo Tisaipeli Dina - Mai vei Daniel L. Johnson\nOkotova 2012 | Yaco Mo Tisaipeli Dina\nYaco Mo Tisaipeli Dina\nMai vei Daniel L. Johnson\nNi da muria na Nona ivakaro ka qaravi ira na wekada, eda na tisaipeli vinaka cake i Jisu Karisito.\nKivei keda na sa sudrava yani na wai ni veipapitaisotaki ka ciqoma na isolisoli ni Yalo Tabu, eda sa veiyalayalatitaka ni sa lomada sara meda taura na yaca i Jisu Karisito, se da rawa ni kaya, eda sa vakadeitaka meda sa tisaipeli ni Turaga. Eda sa vakavouya na veiyalayalati o ya ena veimacawa ena noda vakayagataka na sakaramede, ka da matanataka na bula-vakatisaipeli o ya ena noda ivakarau ni bula. Na bula-vakatisaipeli vakaoqo a matanataki vakatotoka sara ena veika a yaco wale tikoga oqo e Mexico.\nSa mai dua dina na vula itubutubu totoka vei ira na itikotiko dautei vuata ena vualiku kei Mexico. Era vuavuai vinaka ka sobe na vuata, ka maqusa tiko na yalo ni na dua na tatamusuki levu. Sa tuvanaki rawa sara na kena saumi na dinau, sosomitaki na misini kei na veivuni-kau vuata qase, ka sotavi na gagadre ni tamata yadua me vakataka na saumi ni vuli vei ira na lewe ni matavuvale. Sa laki tuvanaki sara na gade vakayawa vakamatavuvale. Sa dua na ka na kena boletaki vakalevu. Ia, ena yakavi ni Moniti ena mua ni vula o Maji, sa tekivu me liwa kaukauwa mai e dua na cagi cevaruru batabata, ka tekivu me lutu na uca cevata. A lutu tu na uca cevata oqo me yacova sara na tolu na kaloko ena mataka lailai. Ia, ni sa tekivu me takali na o, sa batabata sara na draki. Ena bogi taucoko kei na mataka lailai, a sagai kina me bau vakabulai mada ga e dua na yasani veivuata oqo. A takiveiyaga. Sa batabata sara ga, ka ra sa cevata na vuata. Sa mai sega ni tamusuki ka volitaki na vuata ena yabaki oqo. E kida mai na mataka ni Tusiti vata kei na ca kei na luluqa ni yalo ni sa cawadru laivi na ituvatuva, vakanuinui totoka, kei na kena a tatadrataki oti toka ga ena siga e nanoa.\nAu a taura e dua na imeli me baleta na veika rarawa ni mataka ni Tusiti o ya mai vei Sandra Hatch na wati John Hatch, a se imatai ni daunivakasala tiko ena mataveiliutaki ni Valetabu e Colonia Juárez Chihuahua. Oqo e dua na malanivosa ni imeli o ya: “A yadra sara vakamataka lailai o John—volekata toka na 6:30—me gole ki valetabu me raica ke rawa ni sa vakadaroi na soqoni ena mataka o ya. A lesu mai ka kaya ni galala vinaka tu na ikelekele ni motoka kei na gaunisala, ka sa vakadeitaki me sa vakayacori ga. Keirau nanuma ni ra na yaco mai e so na tamata cakacaka e sega tu na nodra veivuata, ka me ra laki tiko taucoko na tamata cakacaka ena soqoni o ya… . A veivakauqeti dina na nodra sa gole mai na tagane, vakaveitarataravi. Era sa mai tiko rawa, ka sega tu mai na moce, ka vakananuma tiko na vakarusai ni nodra veivuata… . Au a vakaraici ira toka ena soqoni ni veivakarautaki, ka voraki vei ira mera yadra tiko. Ia me vaka ni sa rawa me nodra iulubale vinaka o ya mera kakua ni gole mai, ia era a mai tiko rawa. Era a tiko rawa e 38 na tamata ena soqoni (a oso taucoko na soqoni)! Sa qai dua na mataka veivakauqeti dina vei keirau, ka keimami sa vakavinavinakataka na Tamada Vakalomalagi baleti ira na tamata vinaka era cakava na nodra ilesilesi, se cava ga e yaco. Au a vakila ena mataka o ya e dua na yalo e cecere sara. Au a vakadeitaka ni sa marautaka o Koya me kila ni da taleitaka na Nona vale, kau vakila ni o ya sa dua na vanua vinaka meda tiko kina ena dua na mataka dredre vaka o ya.”\nE sega ni yaco ga e kea na italanoa oqo ka dina sara ni sa tomani tikoga.\nE vuqa vei ira a vakarusai na nodra veivuata a tiko tale eso na nodra tiki ni qele era tea tu kina na isosomi ni kakana ni veivula o ya, me vakataka na boro se bini. Na kakana oqo a rawa ni kauta mai vei ira na ilavo eso, me bau tauri ira toka me yacova na tei vuata ni yabaki mai oqo. Ia, e dua na baraca vinaka se qai vakamatavuvale walega e sega ni tiko e dua tale na nona qele ka sa tadrava tiko e dua na yabaki ni dravuisiga vakailavo. Vei ira na vo ni itikotiko, ni ra sa raica na dredre sa sotava tiko na baraca oqo era sa tucake ga yani vakai ira kei na nodra ilavo, vaqara e dua na tiki ni qele, vakayagataka na nodra misini me vakarautaki na qele, ka solia vua na itei ni boro me teivaka.\nAu kilai ira vakavinaka au talanoataka ira tiko. Na noqu kilai ira, au sega kina ni kurabui ena veika era sa mai cakava. Ia vei ira era sega ni kilai ira era na rairai taroga beka e rua na ka, vakatekivu tiko ena vosa cava na vuna. Na cava na vuna mera gole mai kina ki valetabu mera mai vakayacora na nodra ilesilesi ka veiqaravi ni ra sega tu ni moce ena bogi taucoko, ni ra sa qai vakila ni sa cawadru laivi mai vei ira e dua na iwase ni ilavo levu ni yabaki taucoko? Na cava na vuna mera vakayagataka kina na ivovo oqo ni veika vakamareqeti era taukena mera vukea kina e dua e vaqara bula tiko ni o ira mada ga vakai ira era sa sotava tiko na dravuisiga vakailavo?\nKevaka o kila vakavinaka na ibalebale dina ni tisaipeli i Jisu Karisito, ko na qai kila vakaidina na isau ni rua na taro oqo.\nNa vakayacori ni veiyalayalati mo tisaipeli i Jisu Karisito sa itekitekivu tiko ni dua na cakacaka ni bula taucoko, ka na sega ni dau rawarawa na kena salatu. Ni da sa veivutunitaka na noda ivalavala ca ka da saga meda cakava na veika e gadreva o Koya meda cakava ka qaravi ira na wekada me vaka na Nona qaravi ira, ena sega ni vakataratutu ni da na vakataki Koya vakalevu cake. Ni da yaco meda vakataki Koya ka duabau kei Koya sa usutu ni inaki kei na lalawa—-ka sa ibalebale donu sara ni bula vakatisaipeli dina.\nEna Nona a tarogi ira na Nona tisaipeli na iVakabula ena Nona sikovi ira ena vanua o Amerika, “Ia a cava na ivalavala sa kilikili kei kemudou?” Ia ni oti, a sauma ga na nona taro, ka kaya, “Au sa kaya vakaidina vei kemudou, mo dou vakataki au” (3 Nifai 27:27).\nE sega ni cakacaka rawarawa meda vakataka na iVakabula, vakabibi ena vuravura eda bula tiko kina oqo. Eda sotava tu na veivakataotaki kei na dredre ena veisiga kecega ni noda bula. E tiko na vuna baleta na veika oqo, ni sai koya na inaki taumada ni bula oqo. Eda wilika kina ena Eparama 3:25, “Ia meda vakatovolei ira mada kina, era na muria na veika kece sa vakarota vei ira na Turaga na nodra Kalou se sega.”\nNa veitarogi se veivakatovolei oqo era duidui na kena ituvaki kei na kena kaukauwa. Ia ena sega ni rawa vua e dua me biuta na bula oqo me sega ni bula curumi ira. E vakavuqa, meda raica na veivakatovolei me vakataka na yali ni kakana teivaki se cakacaka; ni mate e dua na daulomani; tauvimate; leqa vakayago; vakasama, se lomada; dravudravua; se tawase ni itokani. Ia, se vakacava sara na kena dau rawati toka na sasaga yaga eso e rawa ni dau salavata mai na rerevaki ni dokadoka tawaveivukei, meda dokai vakalevu kina mai vei ira na tamata ka sega ena veivakalagilagi ni lomalagi. Oqo e rawa ni oka kina na nomu kilai vakalevu vakavuravura, kilai raraba, kila vakacakacaka, taledi ni kila-ka se qito, rawa-ka, kei na vutuniyau. Me baleta tiko na veivakatovolei vakaoqo, eso vei keda era na vakasama vata talega kei ira a vakamacalataka o Tevye ena Fiddler on the Roof: Kevaka sa ka vakatani na iyau, “me qai vakamatei au vata kaya na Kalou. Ka meu kakua tale ni bula!”1\nIa na mataqali veivakatovolei vaka oqo ena rawa ni veivakarerei se domobula sara ka dredre cake me uabaleti mai na kena a dau yaco taumada. Ena sega ni vakatorocaketaki ka vakadinadinataki na noda bula vakatisaipeli ena mataqali veivakatovolei eda sotava, ia ena ivakarau ga ni noda vosota tiko. Me vaka sa vakavulica vei keda o Peresitedi Henry B. Eyring: “Na veivakatovolei cecere ni bula sai koya na laurai ni noda vakarorogo ka muria na ivakaro ni Kalou ena maliwa ni ca-va ni bula. E sega ni noda vorata na ca-va, ia meda digia na dodonu ena gauna e tataba tiko kina. Ia na leqa levu duadua ni bula sai koya na noda sega ni rawata na veivakatovolei oqori, ka sega kina ni rawa meda lesu yani ena lagilagi ki na noda itikotiko vakalomalagi” (“Na Vakavakarau Vakayalo: Tekivu Kusarawa ka Tudei,” Liaona, Nove. 2005, 37–38).\nAu doka niu tukadra e 23 na makubuqu. Au dau vakasakita na nodra dau tautauri tiko ki na dina tawamudu, mai na gauna era se qai tubu cake tiko mai kina. Niu vakarautaka tiko mai na vosa oqo, au a kerei ira yadua mera vakauta mai vei au e dua na nodra ivakamacala lekaleka ni ibalebale ni tisaipeli se daumuri Jisu Karisito. Au a ciqoma na totoka ni kena isau mai vei ira taucoko. Ia au gadreva meu wasea vei kemuni na vakasama oqo mai vei Benjamin yabaki walu: “Ni ko sa tisaipeli i Jisu Karisito oya mo na ivakaraitaki. Oya mo na kaulotu ka vakavakarau mo daukaulotu. Oya mo qaravi ira na tamata. Oya mo wilika na ivolanikalou ka dau masu. Oya mo rokova na Siga ni Vakacecegu. Oya mo vakarorogo ki na veivakauqeti ni Yalo Tabu. Oya mo dau laki lotu ka gole ki na valetabu.”\nAu duavata kei Benjamin. Na bula vakatisaipeli sa ka ni cakava tiko kei na kena vakavotukanataki. Ni da muria na Nona ivakaro ka qaravi ira na wekada, eda na tisaipeli vinaka cake i Jisu Karisito. Ni da talairawarawa ka solibula ki na Nona lewa ena yaco me noda itokani na Yalo Tabu, sala vata mai kei na veivakalougatataki ni vakacegu, reki, kei na veitaqomaki e salavata tu kei koya na ikatolu ni Lewetolu Vakalou oqo. E ratou na sega ni yaco mai ena dua tani na sala. O koya gona, ni noda solibula ki na Nona lewa ena vukea meda vakataka sara na noda iVakabula. Me tokaruataki, na noda yaco meda vakataki Koya ka duabau kei Koya sa inaki ka ilalavaki cecere—ka sa usutu donu sara ni bula vakatisaipeli dina.\nNa bula vakatisaipeli sa ikoya au a raica a matanataki ena Valetabu e Colonia Juárez kei na veiloganitei volekata era vakadeitaka kina na tacida kei na ganeda ena loma ni vakabauta na nodra dina tiko vua na Kalou ka vakakina vakai ira se vakacava sara na veika dredre voravora.\nAu vakadinadinataka ni gauna eda talairawarawa kina ki na Nona ivakaro, qaravi ira na tamata, ka solibula ki na Nona lewa, eda na yaco, vakaidina, meda Nona tisaipeli dina. Au sa vakadinadinataka oqo ena yaca i Jisu Karisito, emeni.\nSa Vakayacori Rawa na Ka Kecega ena Vakabauta\nVeivakalougatataki ni Sakaramede\nRaica na Joseph Stein, Jerry Bock, Sheldon Harnick, Fiddler on the Roof (1964), 61.\nKarona nai Vunau\nIa Sai Koya Oqo na Bula Tawamudu\nA Sa Vakaraici Koya Ko Jisu A Sa Lomani Koya


Ni sa veivosaki oti kei ira na tamata o koya, sa lesi ira me ra na lagasere vei Jiova, kei ira me ra na vakavinavinakataka na totoka ni yalosavasava, ni ra sa lako e matadra na mataivalu ka tukuna: "Me vakavinavinakataki o Jiova, Ni sa sega ni mudu na Nona yalololoma." Ia oqo ni ra sa tekivu me ra lagasere ka vakavinavinaka, sa cakava o Jiova nai lawaki ni valu vei ira na Amoni, na Moape kei na ulu-nivanua o Sia, o ira sa tuvai valu vei Juta; ka ra sa vakadrukai. 2 Veigauna 20:21,22\nSa qai vosa vei ira na tamata, "Mo ni lako ka kania na kena uro ka gunuva na kena kamikamica, ka vakauta nai votavota vei ira sa sega ni votai vei ira; ni sa tabu na siga oqo me nei Jiova, me kua ni dua e rarawa baleta na marautaki ni Turaga o Jiova sa vu ni noda kaukauwa." Niemaia 8:10\nAu na vakacaucautaki Jiova ena gauna kecega; na Nona vakavinavinaka ena tiko ga ena gusuqu. Same 34:1\nO koya ga sa vakacabora na vakavinavinaka sa vakacerecerei Au; kei koya sa vakadodonutaka na nonai valavala, Au na vakaraitaka vua na veivakabulai sa mai vua na kalou." Same 50:23\nMe sa sinai tikoga na gusuqu ena Nomuni vakacerecerei kei na Nomuni vakaiukuukutaki ena siga taucoko. Same 71:8\nIo, au na vakanuinui tikoga vei Kemuni ka mo ni vakacerecerei tikotikoga. Same 71:14\nSa kalouvinaka o ira na tamata era sa kila na rorogo vinaka oqo! I Jiova, era sa lako voli ena rarama kei na i serau ni Matamuni. Same 89:15\nSa ka vinaka na vakavinavinakataka na Kalou kei na lagata na sere vinaka ki na Yacana Tabu, oi Kemuni sa cecere sara; Same 92:1\nSa veiliutaki o Jiova, me reki o vuravura taucoko, me ra marau na veiyanuyanu kecega! Same 97:1\nDou rekitaki Jiova na yalododonu, ka vakavinavinakataka ni dou sa vakananuma na yacana tabu. Same 97:12\nDou kaila ena reki vei Jiova oi kemudou na vanua kecega! Dou qaravi Jiova ena marau, dou lako mai e Matana ena sere. Same 100:1,2\nAu na seretaka na yalololoma kei na lewa dodonu, vei Kemuni Jiova au na seretaka na vakavinavinaka. Same 101:1\nVakacaucautaki Jiova, na yaloqu, kei na ka kecega sa tu e lomamu, mo vakacaucautaka na Yacana Tabu! Vakacaucautaki Jiova, na yaloqu, kakua ni guilecava na ka vivinaka kecega sa cakava vei iko o Koya: Same 103:1,2\nMai na cadra ni siga ki na kena dromu me vakavinavinakataki tikoga na Yaca i Jiova. Same 113:3\nVakavinavinaka vei Jiova! Seretaka vei Jiova na sere vou, Kei na Nona vakavinavinaka e nai soqosoqo levu ni Nona tamata. Me ra vakavinavinaka ki na Yacana e na meke; Me ra laga sere ena vakavinavinaka ki Vua ena tibereli kei na api. O Jiova sa daurekitaki ira Na nona tamata; ena ukutaki ira na yalomalumalumu ena bula. Me ra reki tiko na Nona tamata e nai ukuuku; Me ra sere vakadomoilevu ena nodra i mocemoce. Same 149:1,3-5\nIa ni sa lomaloma ni bogi na vanua sa masu ka lagasere vua na Kalou o Paula kei Sailasa, era sa vakarogoci rau o ira na kaivesu. Cakacaka 16:25\nka dou veivosaki vakai kemudou ena same kei na sere, na sere e vakayalo, ka dou lagata na sere e rogorogo vinaka e lomamudou vua na Turaga, Dou dau vakavinavinaka tikoga vua na Kalou o Tamada, ena yaca ni noda Turaga o Jisu Karisito, Efeso 5:19,20\nDou vakavinavinaka ena vuku ni ka kecega; Ni sa loma ni Kalou oqo vei kemudou ena vuku i Karisito Jisu. 1 Cesalonaika 5:18\nO koya oqo, ena Vukuna, me da sa vakacabora tikotiko ga ena vukuna nai soro ni vakacerecerea na Kalou. Oqori na vua ni tebenigusuda sa vakavinavinaka tikoga Vua. Iperiu 13:15\nSa qai dua na domo e rogo mai ena i tikotiko tabu, ka vaka, "Me vakacaucautaki na noda Kalou, vei kemudou na Nona tamata kei kemudou sa rerevaki Koya, vakatalega kina o ira na cecere kei ira sa lolovira!" Vakatakila 19:5


MEKE VAKA VITI: NA VUNA E DAU CAKA KINA NA MEKE\nMEKE VAKA VITI\nNi sa bula vinaka mai. Oqo na tabana ena Fijituwawa.com ka qaravi vakatabakidua kina na MEKE VAKA-VITI. E gadrevi me vakabulabulataki tale mai e so na i tovo kei na Meke makawa Vaka-Viti ka rawa ni da vukei ira na luveda meda wilika vata ka vulica vata na kena i balebale kei na kena bibi ni dodonu mera kila ni o keda e dua na i taukei mai Viti. Keitou nuitaka ni ko ni na marautaka na tabana ni veiqaravi oqo. Vinaka vakalevu, Fijituwawa Research Team.\nE dau caka na veivakamarautaki ka caka na meke i cili. E liu e dau caka na veisauvi (meke vaka i taukei ka meke na vula). Ni ra meketi na vulagi ka ra sega ni rawa ni sau – e dau caka na i vakatale ni meke.\nNi sa bogi va e dua, e sa rawa me caka na meke. Na yaca ni meke oqori na vakavidiulo\nE dau caka na meke ka ra dau meke ni vakalasalasa kina na buinigone ka ra dau kevekeve tiko kei ira ka ra lako yani na kedra baba se ko ira e ra laki roqoroqo yani. I a ni sa qase cake mai na gone e dau vakawelei na meke nei tukana se ko buna na meke ni vakawele.\nNi dau vakacavari e dua na cakacaka me vaka na tara vale, teitei, were koro, se cakacaka vakavanua tale eso, e ra dau qai mai dabe ena vakacegu na qase ka laga na vucu se vakavunigasau se vakalutuivoce. E dau sega ni dau matanataki na vucu.\nE na qai vakuri tale yani...Fijituwawa.com Research Team\nPosted by Fijituwawa News at 7:29 PM\nMEKE VEISOLO (TAGANE KEI NA YALEWA)\nVEIKA TALE E SO ME BALETA NA MEKE\nNA VEIKA E DAU VAKAYACORI E NA MEKE\nE na vukudratou na dauniveiqaravi ena Fijituwawa.com, e gadrevi ga me vakaraitaki veikeda na dau vakayagataka na website oqo na vakavinavinaka kei na kena dokai na veitukutuku e vakasokumuni mai na Tabana ni Navuci ni Veika Vaka-Viti kei na kena Matabose ena Tabacakacaka ni Vuli e Viti. E wili take ga e ke na veivola vakaviti e ratou tabaka na Tabacakacaka ni veika Vaka-Viti, I Tovo kei na Vosa-Vakaviti kei na Vale ni Yaya Makawa e Suva (Fiji Museum). E na gadrevi tale ga me vakavinavinakataki na Turnbull Library e Weligitoni, Niusiladi, e na nodratou veivakadonui me tabaki na veitaba makawa baleti Viti ena Fijituwawa.com. Vinaka saka vakalevu.


Vakatekivu 27 | iVolatabu ena Internet | Vakadewa ni Vuravura Vou\nVakalougatataki Jekope o Aisake (1-29)\nVinakata o Iso me veivakalougatataki, ia e sega ni veivutuni (30-40)\nCati Jekope o Iso (41-46)\n27 Ni sa kenaturaga o Aisake qai buawa vakalevu na matana, e kacivi Iso+ na luvena qase, qai kaya vua: “Luvequ!” E sauma o koya: “O yau qo!” 2 E qai kaya vua: “Au sa qase sara qo. Au sega ni kila na siga au na mate kina. 3 Yalovinaka, qo na gauna mo kauta kina nomu iyaragi, nomu taga ni gasau kei na nomu dakaititi, mo gole i veikau mo lai vakasasataka mai na qau manumanu.+ 4 Mo qai vakarautaka e dua na kakana vakatitiweli au dau taleitaka, oti mo kauta mai vei au. Au na qai kania meu vakalougatataki iko kina niu se bera ni mate.” 5 Ia a vakarorogo voli o Repeka ni vosa tiko o Aisake vei Iso na luvena. E lako sara yani o Iso i veikau me lai vakasasataka na manumanu me kauta lesu mai.+ 6 E qai kaya o Repeka vei Jekope na luvena:+ “Au se qai rogoci tamamu ga ni vosa vei Iso na tuakamu, e kaya, 7 ‘Kauta mai vei au eso na lewe ni manumanu, mo vakarautaka e dua na kakana vakatitiweli vei au. Oti meu kania, meu vosa vakalougatataki iko kina ena mata i Jiova niu se bera ni mate.’+ 8 Ia qo na luvequ, vakarorogo vinaka qai cakava sara na ka au vakaroti iko kina.+ 9 Yalovinaka, lako ina qelenimanumanu, kauta mai vei au e rua na luvenime vinaka duadua, meu vakarautaka kina vei tamamu e dua na kakana vakatitiweli, me vaka ga e dau taleitaka. 10 Mo qai kauta vei tamamu me kania, me vosa vakalougatataki iko kina ni se bera ni mate.” 11 E kaya o Jekope vei Repeka na tinana: “O Iso na tuakaqu e tagane vutivutia,+ ia na kuliqu e dravia. 12 Vakacava ke yamoci au o tamaqu?+ Ena lai nanuma wale niu vakalialiai koya tiko, au na qai cudruvi kina, au na sega ni vosa vakalougatataki.” 13 E qai kaya vua o tinana: “Luvequ, me qai tau vei au na nomu cudruvi. Mo cakava ga na ka au tukuna, lako lai kauta mai vei au.”+ 14 E mani lako o koya me lai kauta mai vei tinana, e qai vakarautaka o tinana e dua na kakana vakatitiweli, me vaka ga e dau taleitaka o tamana. 15 Oti oya e kauta mai vale o Repeka na isulu vinaka duadua nei Iso na luvena ulumatua, qai vakaisulutaki Jekope kina na luvena gone.+ 16 E biuta tale ga na kuli ni luvenime e ligana kei na tikina dravia e domona.+ 17 E qai solia vei Jekope na luvena na kakana vakatitiweli e cakava kei na madrai.+ 18 E lako sara i loma vei tamana qai kaya: “Ta!” e sauma o koya: “O yau qo! O cei o iko luvequ?” 19 E kaya o Jekope vei tamana: “O yau o Iso na nomu ulumatua.+ Au sa cakava na ka o tukuna vei au. Yalovinaka mo dabe mada mo kania eso na ka au vakasasataka mai, mo vosa vakalougatataki au kina.”+ 20 E qai kaya o Aisake vei luvena: “Luvequ, cava sa rui totolo kina na nomu kunea qori?” E sauma o koya: “Ni kauta mai vei au o Jiova na nomu Kalou.” 21 E qai kaya vei Jekope o Aisake: “Yalovinaka luvequ, toso mai meu yamoci iko, meu kila kina se o iko dina na luvequ o Iso se sega.”+ 22 E mani toso yani o Jekope vei Aisake na tamana, e qai yamoci koya, oti e kaya: “Na domo sa domo ga i Jekope, ia na liga e liga i Iso.”+ 23 E sega ni kilai koya ni vutivutia na ligana me vaka na liga i Iso na tuakana. Sa mani vosa vakalougatataki koya.+ 24 Oti oya e taroga: “O iko dina na luvequ o Iso?” e sauma o koya: “Io.” 25 E qai kaya o Aisake: “Kauta mai vei au eso na ka o vakasasataka luvequ meu kania, au na qai vosa vakalougatataki iko.” E mani kauta yani vua, e kana sara, e kauta tale ga vua na waini, e gunu sara. 26 E qai kaya vua o Aisake na tamana: “Yalovinaka, toso mada mai mo reguci au, luvequ.”+ 27 E mani toso yani qai reguci koya sara, e boica rawa kina na iboi ni nona isulu.+ Sa qai vosa vakalougatataki koya: “Raica, na iboi kei luvequ e vaka na iboi ni vanua sa vakalougatataka o Jiova. 28 Me solia mada ga vei iko na Kalou dina na tegu ni lomalagi+ kei na qele bula kei vuravura,+ me levu sara na nomu covuata kei na waini vou.+ 29 Mera qaravi iko na veimatatamata, ra qai cuva vei iko na veimatanitu. Mo turaga vei ira na tacimu, mera cuva vei iko+ na luvei tinamu. Me cudruvi o ira kece era vosavakacacataki iko, me vakalougatataki o ira kece era vosa vakalougatataki iko.”+ 30 Ni vosa vakalougatataki Jekope oti ga o Aisake, se qai biubiu ga o Jekope mai vei Aisake na tamana, sa lesu mai na vakasasa+ o Iso na tuakana. 31 E vakarautaka tale ga o koya e dua na kakana vakatitiweli, e qai kauta vei tamana, e kaya vua: “Me duri mada o tamaqu, me kania na ka e vakasasataka mai na luvena, mo vosa vakalougatataki au kina.” 32 E qai kaya vua o Aisake na tamana: “O cei o iko?” E sauma: “O yau na luvemu, na nomu ulumatua, o Iso.”+ 33 E sautaninini vakalevu o Aisake mani kaya: “O cei ga a vakasasa manumanu qai kauta mai vei au? Au sa kania oti ni bera ni o yaco mai, au qai vosa vakalougatataki koya—ena vakalougatataki dina o koya!” 34 Ni rogoca ga o Iso na vosa i tamana, e qoqolou ena levu ni nona rarawa, e kaya vei tamana: “I ta vosa vakalougatataki au, o yau tale ga!”+ 35 Ia e kaya: “E lako mai vakailawaki o tacimu me rawata kina na veivakalougatataki a dodonu me nomu.” 36 E kaya: “Sega ni qori ga na vuna e yacana kina o Jekope,* ni sa suguti au vakarua?+ Sa taura mada na itutu au sucukaya mai,+ ia qo sa mai taura tale na veivakalougatataki e dodonu me noqu!”+ E kaya tale: “O sega ni bau vakavoca tu vei au e dua na vosa ni veivakalougatataki?” 37 E sauma vei Iso o Aisake: “Qo au sa lesi koya me nomu turaga,+ au sa soli ira kece na tacina mera nona tamata, au solia tale ga vua na covuata kei na waini vou me kaukaua tiko kina.+ Na cava tale se vo meu cakava vei iko luvequ?” 38 E kaya o Iso vei tamana: “I ta, e dua wale ga na nomu vosa ni veivakalougatataki? Bau vosa vakalougatataki au ta, io o yau tale ga!” E tabalaka na domona o Iso qai sorova na tagi.+ 39 E mani tukuna vua o Aisake na tamana: “Raica, na nomu itikotiko ena yawa mai na qele bulabula kei vuravura, ena yawaka tale ga na tegu mai lomalagi e cake.+ 40 O na bula ga ena nomu iseleiwau,+ o na qaravi tacimu.+ Ia ni o sa tikotikoca, o na qai musuka dina na nona ivua mai domomu.”+ 41 Ia e toka lo ga vei Iso na nona cati Jekope baleta na vosa ni veivakalougatataki a tauca vua o tamana,+ qai kaya tiko ga e lomana o Iso: “Sa voleka mai na siga me caka kina na vakaloloku vei tamaqu.+ Oti oya au na qai vakamatei Jekope na taciqu.” 42 Ni tukuni vei Repeka na vosa a cavuta o Iso na luvena ulumatua, sega ni bera na nona talatala vei Jekope na luvena gone, e kaya vua: “Raica! Na tuakamu o Iso sa bukia na kemu vere me vakamatei iko.* 43 Io qo na luvequ, muria na noqu vosa. Mo cavutu mo dro sara i Karana vei Lepani na ganequ.+ 44 Mo tiko vakalailai kei koya me yacova ni sa malumu na cudruwaqawaqa i tuakamu, 45 me ruru mada na nona cudru o tuakamu qai guilecava na ka o cakava vua. Au na qai talatala yani i kea vei iko. Na cava mo drau yali ruarua kina vei au ena dua ga na siga?” 46 Oti oya e kaya tiko ga vei Aisake o Repeka: “Au sa sevaka dina na noqu bula baleti rau na luvei Eci yalewa.+ Ke mani taura o Jekope me watina e dua vei ira na luvei Eci, me vakataki rau ga na goneyalewa itaukei qo, me icavai na noqu bula?”+\n^ Se “vakalomavinakataki koya tiko ena nona nanuma me vakamatei iko.”


1 Ka sa qai yaco ni’u a taura e dua na ivola i Amoroni, na tui, ka kaya mai ni kevaka au na soli ira yani na nona tamata era noqu kaivesu tu, ena qai vakasuka lesu mai na koro levu ko Anitipara.\n2 Ia au qai volavola tale vua na tui, ka kaya ni keimami sa kila tu ni sa ganita na keimami iwiliwili kei na neimami kaukauwa, me keimami na valuta ka rawa na koro levu ko Anitipara; ia ena sega na betena me keimami sereki ira na kaivesu me baleta na koro ko ya, e daumaka cake me ra veisautaki ga na neimami kaivesu.\n3 Ia sa sega ni vakadonuya na veika au kerea ena noqu ivola ko Amoroni, raica sa sega ni vinakata ko koya me ra veisautaki na kaivesu; ia keimami sa vakavakarau sara me keimami kaba na koro levu ko Anitipara.\n4 Ia a ra sa biuti Anitipara ko ira na lewena, ka dro ki na veikoro lelevu tale e so ka ra taukena tu oqo, me ra laki viria vakaukauwa na kena bai; sa vakaoqo na neimami taura lesu tale na koro levu ko Anitipara.\n5 Sa mai cava na ikaruasagavulu kawalu ni yabaki ni nodra veiliutaki na turaganilewa.\n6 Ka sa yaco ni ena itekivu ni ikaruasagavulu kaciwa ni yabaki, sa yaco tale mai kina na keimami kakana, kei na lewe ono na udolu na ikuri ni neimami mataivalu, mai na vanua ko Saraemala kei na veivanua vakavolivolita, era sa lako tale ga mai e lewe onosagavulu na acauravou ni Amonaiti me ra mai kurivi ira na wekadra, ko ira na noqu lewe rua na udolu. Ia raica oqo, keimami sa lewelevu ka kaukauwa sara ka sa bini tale tu ga na keimami kakana.\n7 Ka sa yaco ni keimami sa via valuta na mataivalu ka taqomaka tiko na koro levu ko Kumeni.\n8 Ia oqo raica, au na vakaraitaka vei kemuni na sala keimami rawata kina na neimami gagadre oqori; io, a lako yani ena bogi e dua na iwase ni neimami mataivalu kaukauwa, ka vakavolivolita na koro levu ko Kumeni, ni sa voleka tiko na gauna me yaco mai kina na kedra ivakarau kakana.\n9 Ka sa yaco ni bogi vuqa na neimami vakaitikotiko vakavolivolita na nodra koro levu; keimami yadra ka moce vata ga kei na neimami iseleiwau, de ra na lako mai ena bogi na Leimanaiti ka vakamatei keimami, era sa segata vakavuqa na ka oqori; ia ena levu ga ni nodra segata, na levu talega ni dave ni nodra dra.\n10 Ni oti vakalailai sa qai yaco mai na kedra kakana, ka ra tovolea sara me curutaki yani ki loma ena bogi. Ia keimami sa waraki ira mai koi keimami na Nifaiti, ka segai ko ira na Leimanaiti; o koya, keimami vesuki ira kina ka taura tale ga na kakana era kauta mai.\n11 Ia e dina ga ni keimami a sogolatia na sala ni nodra vukei mai na Leimanaiti, ia sa lomadra me ra taura matua toka ga na koro levu ko ya; o koya sa kilikili kina me keimami taura na kakana ka vakauta ki Jutia, ka ra vakauti sara na neimami kaivesu ki na vanua ko Saraemala.\n12 Ka sa yaco ni sa qai oti ga e vica na bogi era sa tekivu yalolailai mai na Leimanaiti, ka sa oti na nodra nuitaka na veivuke; o koya era sa mani soro kina vei keimami; ia sa vakaoqori na sala keimami rawata kina na neimami inaki, ena neimami rawa na koro levu ko Kumeni.\n13 Ia sa yaco me ra lewelevu sara na neimami kaivesu; e dina ga ni keimami sa lewelevu koi keimami, ia keimami sa vakasaurarataki me keimami vakayagataka na neimami sotia kece sara me keimami yadravi ira, se, me ra sa vakamatei ga.\n14 Ia raica era sa dau dro vakalewelevu ka taurivaka na vatu, na kau se cava ga era sa taura rawa, me ra vorati keimami kina, e vakavuna me keimami vakamatea kina e rua na udolu vakacaca vei ira ni bera ni ra qai soli ira me ra kaivesu ni ivalu.\n15 O koya sa kilikili kina vei keimami me keimami tinia na nodra bula se yadravi ira ena iseleiwau, ka kauti ira sobu ki na vanua ko Saraemala; e dina ga keimami sa vesuka na kedra kakana na Leimanaiti, ia sa na takiveiyaga mada ga vei ira na neimami na keimami kakana.\n16 Ia ni keimami sa sota kaya tiko na leqa oqo, sa ka dredre toka na lewai ni veika me baleti ira na kaivesu ni valu; ia oqo keimami sa mani nanuma me ra sa vakauti sobu ga ki na vanua ko Saraemala; o koya keimami sa lesia kina e dua na iwase ni neimami tagane me kauti ira sobu na kaivesu ki Saraemala.\n17 Ia a sa yaco ena mataka ga era sa lesu tale mai. Ia oqo raica, keimami a sega ni taroga na ka a yaco vei ira na kaivesu; ia raica, era sa yaco donu dina mai, ni ra sa kabai keimami mai ena gauna ko ya ko ira na Leimanaiti; kevaka me ra a sega, ke ra a rawai keimami na Leimanaiti. Ia raica, a vakauta yani ko Amoroni na kakana ka vakakina e levu na mataivalu me tokoni ira.\n18 Ka sa yaco me ra taudonu mai na neimami ka ra a kauti ira yani na kaivesu, era tarovi ira na meca ni sa vo sara ga vakalailai me ra rawai keimami.\n19 Ia raica, era sa vala vakaukauwa sara na noqu cauravou lewe rua na udolu onosagavulu; io, era sa toka dei ga e matadra na Leimanaiti ka ravuti ira kece ka ra vorati ira mai.\n20 Ia ena gauna era sa via drovaki ira kina na Leimanaiti na vo ni neimami mataivalu, raica, era sa sega sara ni yalolailai na lewe rua na udolu onosagavulu oqo.\n21 Io, era sa talairawarawa ka ra sa raica me ra vakayacora sara na ivakaro kecega; io, sa yaco vei ira me vaka na nodra vakabauta; ia au nanuma sara na vosa era a kaya vei au ena vuku ni nodra ivakavuvuli na atinadra.\n22 Ia oqo raica sai ira na luvequ oqo, kei ira era a lesi me ra kauti ira yani na kaivesu, keimami dinau tu vei ira ena vuku ni qaqa lagilagi oqo; ni sai ira dina era vakamalumalumutaki ira na Leimanaiti, o koya era sa vakasavi lesu kina ki na koro levu ko Manitai.\n23 Ia keimami sa sega ni rusa kece ena iseleiwau, ka keimami taura dei tiko ga na koro levu ko Kumeni; era lewelevu ga era sa yali yani vei keimami.\n24 Ia sa yaco ni ra sa dro oti na Leimanaiti, au sa vakarota sara me ra kau tani mai na noqu tamata era sa vuetaki ka davo maliwai ira koto na mate, ka me qaravi sara na nodra mavoa.\n25 Ka sa yaco me ra sa malumalumu e rua na drau vei ira na noqu lewe rua na udolu onosagavulu na cauravou, ni sa dave vakalevu na nodra dra; ia oqo me vaka na nona vinaka na Kalou, kei na neimami kurabui vakalevu, kei na nodra marau na mataivalu taucoko, e sega sara ni bau adua na tamata vei ira e mate; io, ka sega sara ni dua na tamata vei ira me sega ni vakamavoataki vakalevu.\n26 Ia oqo sa veivakurabuitaki vakaidina sara ki na neimami mataivalu taucoko na nodra sa taqomaki tiko, raica era sa bula mai ko ira, ka ra bale mate yani e vica vata na udolu na wekadra. Ia keimami sa kila ni a rawa ga oqo ena akaukauwa veivakurabuitaki ni Kalou, baleta na levu ni nodra bvakabauta ena veika era sa vakavulici me ra vakabauta—ni sa dua tiko na Kalou dau lewa dodonu, ia ko cei tale e sega ni vakatitiqataka ni ra na maroroi ena nona kaukauwa vakasakiti.\n27 Sa vakaoqo na nodra vakabauta na tamata au tukuni ira tiko; e dina ni ra gone ga, ia era sa yalodina sara ka dauvakanuinui vua na Kalou.\n28 Ka sa yaco oqo ni keimami sa qaravi ira oti na vuetaki, ka ra sa bulu na neimami mate kei na nodra mate tale ga na Leimanaiti, ka ra lewelevu sara, raica, keimami sa qai tarogi Kiti ena vukudra na kaivesu a tekivu me kauti ira sobu ki Saraemala.\n29 Sai Kiti oqo na turaganivalu liu a lesi me liutaka na mataivalu era a yadravi ira sobu ki na vauna ko ya.\n30 Ia, sa vakaoqo na vosa nei Kiti vei au: Raica sa tekivu na neimami ilakolako sobu ki na vanua ko Saraemala kei ira na noda kaivesu. Ia sa yaco ni keimami sa sota kei ira na noda yamata era a talai mai me ra mai vakaraica tiko na nodra itikotiko na Leimanaiti.\n31 Ia era sa kailavaka mai vei keimami ka kaya—Raica, sa lako tiko mai na nodra mataivalu na Leimanaiti me ra laki kaba na koro levu ko Kumeni; ka vakarusai ira na noda tamata.\n32 Ka sa yaco me ra sa rogoca rawa na itukutuku oqo ko ira na noda kaivesu, ka vakayaloqaqataki ira sara; ia era sa vakatubu veileti mai ka veisaqasaqa kei keimami.\n33 Ka sa yaco ni ra sa veisaqasaqa, keimami sa ravuti ira ena neimami iseleiwau. Ia sa yaco me ra sa duavata ka ciciva mai na neimami iseleiwau, ka sa lewevuqa sara era bale mate kina; ia ko ira na kena vo, era sa talabusese ka dro tani mai vei keimami.\n34 Ia raica, ena gauna era sa dro kina, keimami sega ni toboki ira rawa, ka keimami sa mani lako kusarawa sara mai ki na koro levu ko Kumeni; ia raica, keimami sa yaco donu mai ka vukei ira na wekai keimami ena kena maroroi na koro oqo.\n35 Ia raica eda sa bula tale mai na ligadra na noda meca. Ia me vakalougatataki ga kina na yaca ni Kalou; ia raica ni sai koya ga sa vakabulai keda; io, ka sa kitaka na ka levu oqo vei keda.\n36 Ia koi au, ko Ilamani, ni’u sa rogoca na vosa i Kiti, sa vuabale sara na noqu marau me baleta na nona vinaka na Kalou ena nona sa maroroi keimami, me keimami kakua ni mate; io, au sa nuitaka ni na curu na yalodra ko ira era sa vakamatei aki na nona ivakavakacegu na nodra Kalou.


E dua na bete ka liganivolavola ena Veiyalayalati Makawa ka a kauti ira lesu mai eso na Jiu ki Jerusalemi ena nodra a vakabobulataki tu mai Papiloni (Ese. 7–10; Nie. 8; 12). Ena 458 B.K. a solia kina vua na veivakadonui ko Atakisekise, na tui Perisia, me kauta ki Jerusalemi na ise ni valu kece vaka-Jiu era vinakata me ra lako (Ese. 7:12–26).\nNi bera na gauna i Esera, e voleka ni sa dau nodra itavi vakatabakidua na bete na kena wiliki na ivolanikalou vakasokumuni ka vakatokai na “lawa.” A veivuke ko Esera ena kena vakarautaki vei ira kece na Jiu na ivolanikalou. Sa yaco me itakele ni bula vakavanua vaka-Jiu, na kena wiliki vakararaba na “ivola ni lawa.” E kena irairai ni nona ivakavuvuli cecere duadua ko Esera sai koya na nona ivakaraitaki ga vakataki koya ni nona vakarautaka na yalona me vakasaqara na lawa ni Turaga, me talairawarawa kina, ka me vakavuvulitaka vei ira na tani (Ese. 7:10).\nNa ivola i Esera\nNa wase 1–6 e vakamacalataka na veika a yaco mai na onosagavulu ki na walusagavulu na yabaki ni bera ni tadu mai Jerusalemi ko Esera—na lawa i Sairusi ena 537 B.K. kei na nodra lesu yani na Jiu ena rukui Serupapeli. Na wase 7–10 e tukuni kina na nona lako ki Jerusalemi ko Esera. Era a masumasu ka lolovaka na nodra taqomaki ko koya vata kei ira na nona ilawalawa. Era a kunea mai Jerusalemi e vuqa na Jiu ka ra a lako taumada ki Jerusalemi ena rukui Serupapeli ka ra sa vakamau vata kei ira na yalewa ena taudaku ni veiyalayalati ka ra vakadukadukalitaki ira kina. Sa masulaki ira ko Esera ka cakava me ra veiyalayalatitaka me ra biuti ira na watidra. Na itukutuku e muri kei Esera ena kunei ena ivola nei Niemaia.


NA TIKO MAI NA LEKUTU 27 FOV - Eratou sa qai lako mai - Bible Search\nNA TIKO MAI NA LEKUTU 26 NA TIKO MAI NA LEKUTU 28\nNA TIKO MAI NA LEKUTU 27\nEratou taroga na nodratou i votavota ni vanua ko iratou na yalewa na luve i Silofati, 1-4. Sa soli vei iratou, 5-11. Sa tukuna vei Mosese ko Jiova na nona mate, 12-14. A sa vakamamasu ko Mosese me dua na kenai sosomi, a sa lesi ko Josua, 15-23.\n1Eratou sa qai lako mai ko iratou na yalewa na luve i Silofati, na luve i Eferi ka tagane, na luve i Kiliati ka tagane, na luve i Mekiri ka tagane, na luve i Manasa ka tagane, e na veimataqali i Manasa na luve i Josefa: ia oqo na yacadratou na luvena yalewa: o Mala, ko Noa, kei Okila, kei Milika, kei Tirisa. 2A ratou sa tu e na mata i Mosese, kei na mata i Eliesa na bete, kei na matadra na turaga kei ira nai soqosoqo taucoko, e na katuba ni vale ni veitavaki, ka ratou kaya, 3Sa mate na tama i keitou mai na vanua liwa, ka sega ni tiko vata kei ira era soqoni vata me vala kei Jiova e nai lawalawa i Kora; sa mate ga e na nonai valavala ca, ka sa sega na luvena tagane. 4Me bokoci laivi e na vuku ni cava na yaca ni tama i keitou mai na nona mataqali, ni sa sega na luvena tagane? Mo ni solia ga vei keitou nai votavota e na kedra maliwa na wekana na tama i keitou.\n5A sa kauta na nodratou vosa ko Mosese me lewa ko Jiova. 6A sa vosa vei Mosese ko Jiova, ka kaya, 7Sa dodonu na nodratou vosa na goneyalewa na luve i Silofati: mo solia dina ga vei iratou e dua nai votavota me ratou taukena e na kedra maliwa na wekana na tamadratou; ia mo solia vei iratou nai votavota ni tamadratou. 8Ia mo vosa vei ira na Isireli, ka kaya, Kevaka sa mate e dua na tamata, ka sa sega na luvena tagane, dou qai solia na nonai votavota vua na luvena yalewa: 9ia kevaka sa sega na luvena yalewa, dou solia ga na nonai votavota vei ira na tuakana kei na tacina: 10ia kevaka sa sega na tuakana se na tacina, dou solia na nonai votavota vei ira na tamana lalai: 11ia kevaka sa sega na tamana lalai, dou solia na nonai votavota vua na wekana sa wekana dina e nona mataqali, me taukena ko koya: ia oqo sa kenai lesilesi vei ira na Isireli me ra lewa vakakina, me vaka ka vakarota vei Mosese ko Jiova.\n12A sa kaya vei Mosese ko Jiova, Mo cabeta na ulu-ni-vanua oqo ko Aparimi, ka raica na vanua ka'u sa solia vei ira na Isireli: 13Ia ni ko sa raica oti, ko na qai toki talega vei ira na kai nomu, me vaka ka toki yani ko Eroni na tuakamu: 14ni drau a talaidredre ki na noqu vunau, mai na vanua liwa ko Sini, ni drau sa sega ni vakarokorokotaki au mai na wai e matadra nai soqosoqo, ni ra sa veileti: (ko ya na wai ko Meripa mai Ketesa e na vanua liwa ko Sini.)\n15A sa vosa vei Jiova ko Mosese, ka kaya, 16Me lesia mada ko Jiova na Kalou ni yalodra na tamata kecega e dua na tamata me lewai ira nai soqosoqo, 17ka me lako voli e na kedra maliwa, me liutaki ira ko koya ni ra curu yani, ka liutaki ira ni ra sa curu mai; me ra kakua kina ni vaka na sipi sa sega na kedrai vakatawa ko ira nai soqosoqo i Jiova.\n18A sa kaya vei Mosese ko Jiova, Mo kauti Josua na luve i Nuni, a tamata sa tiko vua na Yalo Tabu, ka tabaki koya e na ligamu; 19ka vakaturi koya e na mata i Eliesa na bete, kei na matadra nai soqosoqo taucoko; ka vakaroti koya e matadra. 20Ia mo lesi koya me vakataki iko e na ka eso, me ra talairawarawa kina nai soqosoqo taucoko ni Isireli. 21Ia me dau tu ko koya e na mata i Eliesa na bete, o koya ena taroga e na vukuna vaka na lewa ni Urimi e na mata i Jiova: era na curu yani e na nona vosa, ka curu mai e na nona vosa, ko koya kei ira kece vata kaya na Isireli, io nai soqosoqo taucoko.\n22A sa kitaka ko Mosese me vaka ka vakarota vua ko Jiova: ka sa kauti Josua, ka vakatura e na mata i Eliesa na bete, kei na matadra nai soqosoqo taucoko: 23a sa tabaka e na ligana, a sa vakaroti koya, me vaka ka vakarota ko Jiova e na gusu i Mosese.